Ranking BWF: Selepas Menjuarai Saingan Syed Modi, Mei Xing-Anna Daki 47 Anak Tangga

Beregu wanita negara, Teoh Mei Xing dan Anna Cheong berhasil merekodkan peningkatan sebanyak 47 anak tangga dalam ranking dunia selepas muncul juara dalam saingan Antarabangsa Syed Modi 2022 – Jelajah Dunia BWF Super 300, Ahad lalu.

Peningkatan itu membolehkan pasangan yang mula bergandingan sejak Oktober tahun lalu meletakkan diri mereka di tangga ke-91 dunia, berdasarkan kemaskini terbaru oleh Persekutuan Badminton Dunia (BWF), pada minggu ini.

Secara keseluruhan, pasangan yang berusia 24 dan 23 tahun ini telah merekodkan peningkatan sebanyak 1056 anak tangga dalam tempoh sekitar tiga bulan sahaja.

Sementara itu, beregu wanita pelapis negara, Low Yeen Yuan dan Valeree Siow yang beraksi buat pertama kali di pentas Jelajah Dunia BWF Super 300 di kejohanan yang sama mencatatkan peningkatan sebanyak 21 anak tangga.

Pasangan yang berusia 19 tahun masing-masing ini mencipta kejutan dengan mara sehingga ke peringkat separuh akhir. Hasil daripada prestasi yang memberangsangkan itu, kini, Yeen Yuan-Valeree menyertai kelompok 90 beregu wanita terbaik dunia.

Beregu wanita bebas (independent), Vivan Hoo dan Lim Chiew Sien yang disingkirkan oleh Yeen Yuan-Valeree di peringkat suku akhir pula meraih peningkatan sebanyak 11 anak tangga sekaligus meletakkan diri mereka dalam kalangan 60 pasangan terbaik dunia.

Kedudukan beregu wanita No.1 negara, Pearly Tan dan Thinaah Muralitharan pula dinaikkan satu anak tangga menjadikan mereka berada di kedudukan ke-15 dunia – ranking tertinggi pernah dicapai dalam karier mereka.

Kenaikan itu hasil daripada gandingan beregu China, Du Yue dan Li Yin Hui yang menghuni tangga kelapan dunia pada minggu lalu, dikeluarkan BWF daripada ranking dunia.


Pemenang Ballon d’Or Lanjut Kontrak Bersama Real Madrid

Juara Copa del Rey, Real Madrid berpeluang untuk menggunakan khidmat pemain tengahnya merangkap pemenang Ballon d’Or 2018, Luka Modric sekurang-kurangnya bagi tempoh semusim lagi.

Ini selepas pemain yang bakal genap usianya 38 tahun pada September kelak bersetuju untuk melanjutkan kontrak dengan skuad berjulukan Los Blancos sehingga 30 Jun 2024. Perkembangan itu dimaklumkan Real Madrid menerusi laman sesawangnya, semalam.

2⃣0⃣1⃣2⃣ ⏩ 2⃣0⃣2⃣4⃣✨ La historia continúa…@lukamodric10 | #Modrić2024 pic.twitter.com/RPYAkwCc3v

— Real Madrid C.F. (@realmadrid) June 26, 2023

Lanjutan kontrak itu bakal menyaksikan Modric akan menyarung jersi serba putih Real Madrid untuk musim ke-12 berturut-turut.

Setakat ini, Modric yang juga merupakan kapten skuad kebangsaan Croatia telah memainkan peranan yang penting dalam membantu Real Madrid menjulang 23 trofi secara keseluruhan yang terdiri daripada Liga Juara-Juara UEFA (5), Piala Dunia Kelab FIFA (5), Supercup UEFA (4), La Liga (3), Copa de Rey (2) dan Super Cup Sepanyol (4).

Daripada segi statistik pula, Modric telah melakukan 488 penampilan – pemain ke-15 terbanyak dalam sejarah kelab – serta mencipta 77 “assist” dan meledak 37 gol.


Man Utd Bayar Yuran Perpindahan Ronaldo Secara ‘Installment’ Selama 5 Tahun

Manchester United dan Juventus telah mencapai persetujuan untuk pembayaran yuran perpindahan melibatkan pemenang Ballon d’Or sebanyak lima kali, Cristiano Ronaldo.

Menurut wartawan Itali yang terkenal dengan pendedahan berita perpindahan pemain bola sepak, Fabrizio Romano, berkongsikan bahawa Man Utd akan membayar yuran perpindahan tersebut secara ansuran kepada Juventus.

Baca: Usah Mimpi Lihat Gandingan Messi & Ronaldo di Juventus

Manchester United will pay €15m guaranteed to Juventus for Cristiano Ronaldo signing… but in five years. €3m per year until 2026, five different installments. 🔴🇵🇹 #MUFC€8m add ons are also included. €5m potentially easy to reach, €3m more complicated. #Ronaldo

Dimaklumkan, yuran perpindahan yang dipersetujui oleh kedua-dua kelab ini adalah €15 juta.

Ia akan diselesaikan oleh Man Utd dalam tempoh 5 tahun dan ini bermakna skuad The Red Devils akan membayar sebanyak €3 juta bagi setiap tahun sehingga tahun 2026.

Sementara itu, kedua-dua kelab juga bersetuju dengan nilai tambahan sebanyak €8 juta.

Baca: Niat Ronaldo Pulang Ke Man Utd Telah Diberitahu Kepada Khabib Sebulan Lalu

Sekitar seminggu yang lalu, Man Utd yang dibimbing oleh Ole Gunnar Solskjaer mengesahkan mencapai persetujuan bersama Juventus untuk membawa kembali khidmat Ronaldo ke Old Trafford.

Man Utd mengumumkan mengikat penyerang Portugal berusia 36 tahun ini dengan kontrak selama dua tahun dengan pilihan lanjutan selama setahun.


Calon Presiden Mahu Barcelona Guna Slogan ‘YNWA’ Sekiranya Menang

Calon presiden FC Barcelona, Joan Laporta dilaporkan mahu slogan ikonik juara Liga Perdana Inggeris (EPL), Liverpool iaitu ‘You’ll Never Walk Alone’ (YNWA) digunapakai sekiranya memenangi pemilihan presiden kelak.

Laporta mahu slogan tersebut digunakan untuk akademi La Masia yang telah melahirkan beberapa pemain bintang ternama seperti Andres Iniesta, Sergio Busquets, Lionel Messi dan ramai lagi.

🔵🔴Em presento amb grans dosis d'optimisme i amb voluntat de victòria. Farem que el Barça torni a ser admirat arreu, que l'alegria torni al barcelonisme i que junts toquem la glòria i seguim fent història! #EstimemElBarçaSuma-t’hi: https://t.co/HIZI1ctnXa pic.twitter.com/L5RrUf2oOz

“La Masia akan dijenamakan untuk membangkitkan pemain, di bawah slogan you’ll never walk alone.

“Kami mahu ia menjadi sebuah Center for High Performance and Sport Excellence, tetapi juga untuk perkembangan individu, dimana layanan kepada setiap atlet bukan bersifat umum tetapi seorang demi seorang.” kata Laporta seperti dipetik daripada laman sesawangnya.

Laporta merupakan bekas presiden Barcelona dari tahun 2003 sehingga 2010 dan dia bertanding sekali lagi dalam pemilihan kali ini untuk membantu The Catalan kembali menjadi kuasa besar bola sepak eropah.

Selain daripada itu, antara manifestonya yang lain untuk kempen pemilihan kali ini adalah memastikan penyerang prolifik mereka, Messi melanjutkan kontrak bersama Barcelona.

Untuk makluman, slogan dan juga nyanyian lagu YNWA bukan sahaja digunakan oleh skuad The Reds. Ianya turut digunakan oleh kelab-kelab lain seperti Borussia Dortmund, Celtic, FC Twente, Mainz 05 dan beberapa lagi.


Sri Pahang Sertai Perlawanan Persahabatan di Shah Alam, Ganti Perak Yang Menarik Diri Saat Akhir

Pasukan berpangkalan di pantai timur, Sri Pahang FC bakal bergerak ke Shah Alam pada ahad ini untuk menyertai dua siri perlawanan ‘pemanas badan’ sebelum mengharungi sepak mula Liga Super pada mac hadapan.

Ketua Pegawai Eksekutif (CEO) Sri Pahang, Datuk Mohammed Suffian Awang berkata, jemputan daripada UiTM FC untuk mengambil bahagian dalam perlawanan persahabatan di Shah Alam ini adalah untuk menggantikan pasukan Perak yang menarik diri pada saat akhir.

Beliau berpandangan jemputan perlawanan persahabatan ini menjadi pentas terbaik untuk menilai para pemain terutamanya kalangan pemain import seperti Yevhen Bokhashvili, Pedro Henrique dan Mamadou Wague yang baru sahaja menamatkan tempoh kuarantin di tanah air, baru-baru ini.

“Pahang sedang menerima kemasukan semua pemain, dan ini merupakan pentas terbaik untuk menilai pemain daripada segi kecergasan dan keserasian pemain dengan menyertai perlawanan persahabatan,”

“Kebetulan UiTM FC ada menganjurkan perlawanan persabahatan pramusim (yang) kebetulannya Perak menarik diri (pada) saat akhir kerana masalah teknikal, maka apabila ditawarkan, inilah pentas terbaik untuk melihat prestasi pemain,” katanya ketika dihubungi oleh Sukanz, hari ini.

Difahamkan skuad kendalian ketua jurulatih kelahiran Amerika Syarikat, Thomas Dooley ini dijadualkan menentang Terengganu FC II dan UiTM FC masing-masing pada 21hb dan 23hb februari kelak.

Selepas daripada itu, Sri Pahang akan bergerak ke Stadium Tuanku Abdul Rahman, Paroi untuk mengharungi sebuah lagi perlawanan persahabatan iaitu menentang Negeri Sembilan FC yang dibimbing oleh K. Devan pada 26hb februari.

Ketika ini, Sri Pahang sedang berkampung di Temerloh, Pahang dan menjalani latihan pusat mengikut Protokol Am Gelembung Sukan sepertima yang diarahkan oleh Kementerian Belia dan Sukan (KBS) serta Majlis Keselamatan Negara (MKN).

Featured Image: Malaysian Football League


Pemilik Kedah Mulakan Langkah Pertama Mengadakan KDA TV

Hubungan para peminat dan penyokong dengan Kedah Darul Aman FC (Kedah) akan lebih dekat selepas ini apabila pemiliknya, Tan Sri Dr. Mohd Daud Bakar memulakan langkah pertama untuk mengadakan KDA TV.

Difahamkan, langkah itu dimulakan bersempena dengan perlawanan pramusim yang bakal diharungi skuad berjulukan Sang Kenari itu di Antalya, Turkiye bermula minggu hadapan.

Kedah yang mendapat bimbingan Nafuzi Zain pada ketika ini akan berhadapan dengan dua buah kelab dari Kazakhstan serta satu kelab dari Uzbekistan dan Ukraine masing-masing di sana.

Perkembangan untuk mengadakan KDA TV itu dikongsikannya sendiri menerusi platform laman sosialnya, semalam.

A post shared by Tan Sri Dr. Mohd Daud Bakar (@mohddaudbakar)

“Insya-Allah, KDA FC akan bemula dengan langkah pertama ke arah membina KDA TV sempena perlawanan pramusim di Antalya, Turkiye sepanjang 5-15 Februari 2023.”

“Saya sendiri pun tak sabar nak lihat mimpi KDATV menjadi realiti. Semua yang berlaku atas dunia pada asalnya adalah mustahil sehingga ia dilakukan oleh seseorang atau segolongan manusia.”

“Sejak saya memilki KDA FC, saya mula banyak bermimpi dan berangan-angan. Angan-angan adalah hak setiap manusia untuk melakar dan melukis impiannya di dalam kotak minda atau di awan biru.” tulisnya.

Setakat ini belum dapat dipastikan gambaran keseluruhan KDA TV yang diperkatakan oleh Dr. Mohd Daud tersebut.

Adakah ianya seumpama platform penstriman tersendiri seperti dilakukan oleh Terengganu FC iaitu TFC Play membolehkan para peminat mereka menonton video-video eksklusif dan siaran langsung perlawanan bola sepak? Sama-sama kita nantikan.


Terbuka Denmark: Saingan Sengit Diberikan Sze Fei-Izzuddin Belum Cukup Untuk Menundukkan Beregu Tuan Rumah

Pasangan beregu lelaki negara, Goh Sze Fei-Nur Izzuddin tidak dapat meneruskan kemaraan ke pentas akhir kejohanan Terbuka Denmark 2021 selepas tumpas kepada beregu tuan rumah, Kim Astrup-Anders Rasmussen.

Walaupun Sze Fei-Nur Izzuddin yang menduduki ranking ke-26 dunia telah memberikan tentangan yang cukup sengit selepas tumpas pada set pertama.

Namun, ianya masih tidak mencukupi untuk menundukkan beregu tuan rumah yang berada di ranking ke-11 dunia itu.

Saingan sengit yang diberikan itu dapat dilihat ketika mereka mengejar Kim Astrup-Anders Rasmussen pada set kedua dan ketiga,

Dalam perlawanan tersebut, Sze Fei-Nur Izzuddin tumpas dengan pungutan mata 11-21, 21-19 dan 18-21.

Bagaimanapun, pasangan beregu negara boleh berbangga dengan pencapaian mereka pada kali ini memandangkan ianya merupakan antara pencapaian terbaik pernah diraih mereka setakat ini.

Sebagai tambahan, Kim Astrup-Anders Rasmussen yang memenangi perlawanan ini akan turun menentang pasangan beregu Jepun, Takuro Hoki-Yugo Kobayashi di pentas final.


Jaguh Negara, Lee Zii Jia Kini Berada di Ranking No.8 Dunia

Jaguh badminton perseorangan lelaki negara, Lee Zii Jia kini menghuni ranking kelapan dunia selepas kemaskini baharu oleh Persekutuan Badminton Dunia (BWF), semalam.

Ranking atlet yang bakal berusia 23 tahun pada isnin depan itu naik dua anak tangga selepas memenangi kejohanan All England 2021 selepas menumpaskan pemain No.2 dunia, Viktor Axelsen pada perlawanan akhir, ahad lalu.

Sebelum itu, Zii Jia cemerlang menumpaskan wakil Belanda, Mark Caljouw dengan kemenangan dalam dua set berturut-turut pada aksi separuh akhir.

Pada aksi suku akhir, Zii Jia mengatasi jangkaan ramai apabila menumpaskan pemain No.1 dunia kelahiran Jepun, Kento Momota dengan 21-16 dan 21-19.

Kemenangan dalam kejohanan berprestij itu telah memberikannya pertambahan 7,200 mata berbanding mata dalam ranking sebelum ini. Pertambahan itu menjadikan Zii Jia mengumpul 69,389 mata secara keseluruhan daripada 25 kejohanan yang disertainya.

Ranking No.8 tersebut merupakan yang tertinggi pernah dicapai atlet kelahiran Alor Setar ini sejak bergelar berkecimpung dalam sukan bulu tangkis ini secara profesional pada usia 13.

Sementara itu, kedudukan pertama dan kedua dunia masih kekal di tangan Kento Momota dan Viktor Axelsen.

Featured Image: Yonex All England Badminton Championship


Terbuka Indonesia: Beregu Campuran, Tang Jie-Yen Wei Bertemu Sang Juara Di Pusingan 16

Pasangan beregu campuran negara, Chen Tang Jie dan Peck Yen Wei bakal membuat perhitungan sekali lagi bertemu beregu campuran Thailand, Dechapol Puavaranukroh dan Sapsiree Taerattanachai di Pusingan 16 Terbuka Indonesia, pada hari esok.

Perlawanan esok bakal memberikan cabaran yang sukar buat Tang Jue-Yen Wei kerana pasangan ini bukan sahaja diletakkan sebagai pilihan utama untuk menjuarai kategori campuran di kejohanan ini.

Bahkan, pasangan Thailand yang menduduki ranking ke-2 dunia ini masih segar dengan kejayaan memenangi kejohanan Indonesia Masters yang berlangsung pada minggu lepas.

Tambahan pula, di kejohanan tersebut, Tang Jie-Yen Wei disingkirkan oleh Dechapol-Sapsiree dengan skor 21-17, 16-21 dan 21-17  pada Pusingan 16 Indonesia Masters.

Satu lagi rekod pertemuan melibatkan kedua-dua pasangan ini adalah ketika beraksi di peringkat Pusingan 32 Terbuka Denmark 2021. Pertembungan ini turut dimenangi oleh beregu Thailand dengan pungutan mata 21-16 dan 23-21.

Untuk makluman semua, Tang Jie-Yen Wei yang menghuni ranking ke-42 dunia pada ketika ini mara ke Pusingan 16 kejohanan Terbuka Indonesia dengan menumpaskan beregu Jepun, Yuki Kaneko dan Misaki Matsutomo dengan keputusan 19-21, 21-18 dan 21-15.

SimInvest Indonesia Open 2021(New dates)XD – Round of 32               🇲🇾Tang Jie CHEN🏅19 21 21 🇲🇾Yen Wei PECK🏅21 18 15 🇯🇵Yuki KANEKO               🇯🇵Misaki MATSUTOMO🕗 in 63 minutes https://t.co/ThJqXHFxAk

Featured Image: Badminton Photo / Badminton Association of Malaysia


STL 2023 Perkenalkan Kejohanan Baharu – Piala Cabaran

Sepak Takraw League (STL) 2023 bakal membuka tirai buat kali kesembilan penganjurannya dengan Persatuan Sepaktakraw Malaysia (PSM) dan Astro mengambil inisiatif memperkenalkan Piala Cabaran bagi merancakkan saingan musim baharu.

Format kejohanan Piala Cabaran akan mempertemukan empat pasukan terbaik STL yang bakal beraksi pada hari terakhir melibatkan saingan separuh akhir dan akhir.

Kejohanan tersebut akan menambah lagi satu koleksi piala yang akan dipertandingkan dalam saingan STL termasuk dua kejuaraan sedia ada iaitu Liga STL yang dibahagikan kepada dua divisyen; Perdana dan Divisyen 1 serta Piala Juara-Juara STL.

Saingan liga sukan tradisi itu bakal bermula 26 Mei ini dan akan berlangsung di beberapa lokasi pertandingan di sekitar Malaysia seperti Perak, Pulau Pinang, Negeri Sembilan dan Kuala Lumpur.

Piala Cabaran bakal rancakkan saingan STL musim ini 🏆🔥

Saksikan Nadi Arena setiap Isnin hingga Jumaat jam 7.30 malam di Astro Arena 801HD!#NadiArena #AstroArena pic.twitter.com/DqijK1KfWa

— ASTRO ARENA (@ASTROARENA) May 8, 2023

Selain kehadiran Piala Cabaran, kelainan turut ditampilkan pada musim ini bagi saingan Piala Juara-Juara STL dengan empat pasukan terbaik divisyen perdana akan bertanding bersama empat pasukan jemputan dari luar negara.

Dalam pada itu, kesemua pasukan yang beraksi dalam saingan STL musim ini sedang rancak mempersiapkan skuad terbaik mereka untuk merebut kejuaraan yang dipertandingkan.

Pasukan-pasukan yang sah bakal beraksi dalam saingan divisyen perdana Liga STL 2023 ialah ATM Guardians, Kuala Lumpur Thunder, Negeri Sembilan Antlers, Penang Black Panthers, Putrajaya Cyborg, Johor Tigris, Selangor Pistons, Perak Bison, Bomba Fighters dan Sabah Mountaineers.

Featured Image: Sepak Takraw League (Facebook)


Cabaran Antarabangsa Thailand: Roy King-Valeree Singkir Pilihan No.1 Kejohanan

Gandingan beregu campuran negara yang berada di ranking ke-177 dunia, Yap Roy King dan Veleree Siow melakar satu kejutan dalam perlawanan peringkat Pusingan 32 di saingan Cabaran Antarabangsa Thailand 2023.

Pemain berusia 22 dan 20 tahun masing-masing ini melakar kejutan dengan mencetak kemenangan yang sekaligus menyingkirkan pilihan pertama kejohanan yang datangnya dari Indonesia iaitu Amri Syahnawi dan Winny Oktavina Kandow.

Roy King-Valeree melakar kemenangan ke atas pasangan ke-52 dunia terbabit menerusi tiga set permainan yang berkesudahan dengan skor 21-17, 17-21 dan 21-18 dalam tempoh masa hampir satu jam pertarungan di Gelanggang 4.

Untuk makluman, ini merupakan pertemuan sulung melibatkan kedua-dua beregu di pentas kejohanan badminton antarabangsa.

Dengan kemenangan ini, Roy King-Valeree dapat mara ke Pusingan 16. Menantinya di sana adalah gandingan Taiwan, Liao Chao Pang dan Liu Chiao-Yun.

Featured Image: Badminton Association of Malaysia


Terbuka Denmark: Dua Beregu Indonesia Singkir Dua Beregu Malaysia Di Separuh Akhir

Dua beregu Indonesia menjadi ‘batu penghalang’ buat dua beregu lelaki Malaysia mara ke perlawanan akhir saingan Terbuka Denmark – Jelajah Dunia Super 750 BWF.

Beregu negara pertama yang menjadi mangsa tersingkir daripada kejohanan ini di tangan pasangan Indonesia ialah Aaron Chia dan Soh Wooi Yik merangkap juara Kejohanan Dunia BWF.

Gandingan Aaron-Wooi Yik dinafikan kemaraan ke pentas akhir oleh bekas beregu No.1 dunia, Marcu Fernaldi Gideon dan Kevin Sanjaya Sukamuljo atau turut terkenal dengan julukan “The Minions”.

Aaron-Wooi Yik tumpas kepada pasangan ini menerusi tiga set permainan yang berkesudahan dengan skor 17-21, 21-13 dan 17-21 dalam tempoh masa 51 minit permainan di peringkat separuh akhir, malam tadi.

Sementara itu, beregu seterusnya yang menjadi mangsa disingkirkan oleh gandingan dari negara jiran tetangga ialah Ong Yew Sin dan Teo Ee Yi merangkap beregu lelaki No.2 tanah air.

Di peringkat yang sama iaitu separuh akhir, Yew Sin-Ee Yi ditumpaskan oleh beregu Indonesia yang menghuni ranking keenam dunia, Fajar Alfian dan Rian Ardianto.

Dalam perlawanan tersebut, Yew Sin-Ee Yi merekodkan kekalahan secara “straight set” dengan pungutan mata 16-21 dan 20-22 dalam tempoh masa 45 permainan.

Dengan kekalahan dua wakil negara ini, gelaran juara dan naib juara bagi kategori beregu lelaki dalam saingan Terbuka Denmark 2022 ini menjadi milik mutlak wakil dari Indonesia.


10 Pembeli Kereta di myTukar Berpeluang Menang Tiket Liverpool vs Man Utd di Bangkok

Platform jual beli kereta terpakai Malaysia, myTukar menawarkan hadiah berupa 10 pasang tiket untuk menonton perlawanan antara Liverpool dan Manchester United di Stadium Rajamangala, Bangkok pada Julai nanti kepada pembeli kereta di platformnya.

Peluang untuk memenangi tiket yang bernilai 1528 dolar Amerika (RM6695.70) itu terbuka kepada sesiapa yang pembelian kereta di platformnya bermula 9 Mei hingga 19 Jun hadapan. Perjalanan ke Bangkok yang merangkumi penerbangan dan penginapan selama 3 hari 2 malam untuk dua orang turut ditaja buat pemenang tiket ini.

Sebagai tambahan, pembeli kereta dalam tempoh promosi ini akan menerima filem lapisan tingkap jenama Raytech Tint secara percuma dan kupon bernilai RM1900 daripada Shopee (sedan dan SUV sahaja).

Tawaran ini hadir selepas syarikat induk myTukar, CARRO muncul menjadi penaja utama di rantau ini serta diangkat menjadi rakan kongsi perlawanan rasmi untuk saingan pramusim, Bangkok Century Cup 2022 (Liverpool vs Manchester United, 12 Julai) dan Standard Chartered Singapore Trophy 2022 (Liverpool lawan Crystal Palace, 15 Julai).

Sementara itu, bermula hari ini, peminat bola sepak boleh membuat pra-pendaftaran untuk membeli tiket prajualan di https://promo.mytukar.com/presale/. Peminat yang telah mendaftar akan menerima pautan rasmi melalui e-mel untuk membeli pas mereka mulai 10 Mei 2022 pada jam 10 pagi berdasarkan siapa cepat dia dapat.


Tak Mengapa Bolos Enam Gol, Penyokong Menikmatinya – Sinis Bojan Terhadap Pertahanan KL City

Perlawanan Liga Super 2022 baru sahaja memasuki dua perlawanan namun juara Piala Malaysia musim lalu, Kuala Lumpur City FC (KL City) telah meletakkan diri mereka sebagai pasukan kedua tercorot jumlah gol dibolosi.

Untuk makluman, KL City telah dibolosi enam gol ketika bertemu Selangor FC dan Kedah Darul Aman FC pada perlawanan pertama dan kedua masing-masing yang mengakibatkan hanya satu mata sahaja dapat dikutip setakat ini.

Sebagai perbandingan, hanya pendatang baharu Liga Super, Sarawak United FC sahaja mempunyai rekod bolos yang lebih teruk iaitu sebanyak tujuh gol.

Tough defeat to swallow but we keep working 📈#KLCityFC #KLPride #SampaiMatiKualaLumpur pic.twitter.com/i9Z9photJl

Ketua jurulatih KL City, Bojan Hodak ketika mengulas mengenai  perkara berkenaan semasa sidang media selepas perlawanan di Stadium Darul Aman, Alor Setar dengan berselorohnya berkata, “Saya akan bawa rotan buluh semasa sesi latihan,”

Jurulatih berusia 50 tahun ini dengan sinisnya turut berkata, “Tidak (hukum pemain), saya akan lebih ‘lemah lembut’ dan ‘bersopan santun’ (dalam sesi latihan), tak mengapa kami bolos enam gol, para penyokong menikmatinya,”.

Tambahnya lagi, dengan situasi pasukannya menjaringkan lima gol dan bolos enam gol ini, ianya menyajikan perlawanan yang menarik dan menjadi satu pelaburan yang sangat baik buat para penyokong yang datang ke stadium dengan harga tiket RM20.

Bagaimanapun di pihak barisan kejurulatihan, pengendali kelahiran Croatia itu mengakui amat kecewa kerana bolos enam gol daripada dua perlawanan sedangkan pada tahun lalu, barisan pertahanan merupakan bahagian paling kukuh pasukan KL City.

Featured Image: Kuala Lumpur City


Orang Ramai Boleh Tempah Gelanggang ABM Menerusi Courtsite

Gelanggang badminton yang digunakan oleh para pemain kebangsaan seperti Aaron Chia, Soh Wooi Yik, Pearly Tan dan ramai lagi di PETRONAS Akademi Badminton Malaysia (ABM) kini boleh ditempah dan digunakan oleh orang ramai.

Tempahan tersebut boleh dibuat menerusi aplikasi web berpangkalan di Malaysia iaitu Courtsite. Ianya hasil daripada kerjasama mereka bersama Persatuan Badminton Malaysia (BAM) sejak Januari tahun lalu.

Ketua Pegawai Eksekutif Courtsite, Eugene Low ketika ditemui Sukanz berkata perkara ini diadakan bagi memberi peluang kepada orang ramai serta para peminat badminton peluang, pengalaman dan suasana bermain di atas gelanggang yang sama digunakan oleh pemain handalan negara.

Selain itu, ia juga membuka ruang untuk mengkomersilkan gelanggang-gelanggang di ABM di luar waktu latihan para pemain negara sekaligus memberikan pendapatan tambahan.

Untuk makluman semua, hari dan waktu yang dibolehkan untuk menempah gelanggang-gelanggang di ABM adalah seperti berikut:

Sementara itu, kadar sewaan yang ditetapkan menerusi tempahan di Courtsite adalah seperti berikut:

Sebagai tambahan, ABM mempunyai 18 gelanggang badminton untuk ditempah serta dilengkapi dengan kemudahan ruangan parkir kenderaan dan bilik mandi.

A post shared by Courtsite (@courtsite)


Piala Sudirman: Pertemuan Sulung Menentang Christiansen-Boje Milik Tang Jie-Ee Wei

Pertembungan kali pertama pasangan Chen Tang Jie dan Toh Ee Wei menentang Mathias Christiansen dan Alexandra Boje nampaknya berpihak kepada beregu negara apabila mereka berjaya menewaskan beregu Denmark tersebut.

Untuk rekod, kedua-dua beregu tidak pernah bertemu sepanjang karier mereka biarpun mereka berada dalam kelompok 25 pemain terbaik dunia sekaligus kemenangan ini memberikan kelebihan “head-to-head” buat beregu negara dalam pertembungan mereka yang akan datang.

Juara Orleans Masters itu melakar kemenangan tersebut pada pertarungan pembukaan ketika mewakili Malaysia bertemu Denmark dalam aksi suku akhir bagi saingan Piala Sudirman, hari ini.

TotalEnergies BWF Sudirman Cup Finals 2023Sudirman Cup – Knockout – QF            🇲🇾CHEN Tang Jie🏅15 21 21 🇲🇾TOH Ee Wei🏅            🇩🇰Mathias CHRISTIANSEN21 14 7 🇩🇰Alexandra BØJE

— BWFScore (@BWFScore) May 19, 2023

Biarpun ketinggalan pada set pertama (15-21), Chen Tang Jie dan Toh Ee Wei berjaya bangkit pada set kedua (21-14). Mereka mengesahkan kemenangan pertama Malaysia pada set ketiga (21-7) dalam perlawanan yang hampir berlangsung selama sejam itu.

Kemenangan itu membolehkan Malaysia mendahului pada perlawanan pertama menentang Denmark dengan keputusan 1-0.

Perlawanan seterusnya melibatkan jaguh perseorangan lelaki negara, Lee Zii Jia yang bakal turun menentang perseorangan lelaki No.1 dunia, Viktor Axelsen.

Featured Image: Badminton Association of Malaysia


Sukan SEA: Skuad Harimau Muda Menang Lawan 10 Pemain Thailand

Skuad Harimau Muda bimbingan Brad Maloney memulakan kempen temasya Sukan SEA 2021 peringkat Kumpulan B dengan mencatatkan kemenangan 2-1 ke atas Thailand B-23.

Dalam perlawanan tersebut, Thailand yang dikendalikan oleh Alexandre ‘Mano’ Polking terlebih dahulu membuka tirai jaringan pada minit ke-33 menerusi penyeranganya, Patrik Gustavsson.

Namun begitu, ketika mereka mendahului 1-0 di babak pertama, pertahanannya, Jonatan Khemdee dilayangkan kad merah pada minit ke-40 oleh pengadil perlawanan ekoran menarik pemain negara ketika sedang menyerang. Ia menyebabkan Thailand terpaksa beraksi dengan 10 pemain.

Sukan SEA 2021 | Sabtu, 7 Mei 2022

THAILAND 🇹🇭 1-2 🇲🇾 MALAYSIA

⚽ Patrik Gustavsson 33'⚽ Danial Asri 61' Nur Azfar Fikri Azhar 90'+4#FAM #HarimauMalaya #Vietnam2021 pic.twitter.com/AmsDwRABha

— FA Malaysia (@FAM_Malaysia) May 7, 2022

Bersambung di babak kedua, Malaysia berhasil mengambil peluang menyamakan kedudukan menerusi satu ‘tap in’ oleh Danial Asri pada minit ke-61. Jaringan itu dihasilkan oleh Danial setelah menerima satu ‘assist’ oleh pemain tengah merangkap kapten pasukan, Mukhairi Ajmal dari sebalah kanan.

Selepas daripada itu, Malaysia menggandakan asakan untuk mencari gol kemenangan namun ianya tidak berkunjung tiba sehinggalah pemain gantian, Azfar Fikri menolak masuk bola ke dalam gol pada masa kecederaan sekaligus menjadikan kedudukan 2-1.

Sejurus jaringan itu, pengadil perlawanan meniup wisel menamatkan perlawanan sekaligus memberikan Malaysia kemenangan serta tiga mata pertama untuk saingan Sukan SEA pada kali ini.


KJ Dilantik Sebagai Ahli Lembaga Pengarah JDT

Mantan Menteri Kesihatan Malaysia, Khairy Jamaluddin atau terkenal dengan panggilan KJ kini mendapat peranan baharu dalam arena bola sepak tempatan apabila dilantik sebagai Ahli Lembaga Pengarah Kelab Bola Sepak Johor Darul Ta’zim (JDT).

Perkembangan itu hadir secara rasmi apabila pemilik JDT, DYAM Mejar Jeneral Tunku Ismail Ibni Sultan Ibrahim mengumumkan penyertaan KJ dalam Lembaga Pengarah JDT selepas mendapat persetujuan ahli politik berusia 47 tahun tersebut. Selain itu, KJ yang merupakan mantan Ahli Parlimen Rembau turut dilantik sebagai Penasihat Belia Johor.

Saya telah bertemu Khairy Jamaluddin & bersetuju untuk melantik beliau sebagai Penasihat Belia Johor & sebahagian Lembaga Pengarah JDT.

Pengalaman luas beliau dalam pelbagai bidang di negara ini akan memberikan nilai tambah kepada pembangunan belia & kemajuan bola sepak Johor. pic.twitter.com/S476jwWNQl

— HRH Crown Prince of Johor (@HRHJohorII) February 15, 2023

“Pengalaman luas beliau dalam pelbagai bidang di negara ini akan memberikan nilai tambah kepada pembangunan belia serta kemajuan bola sepak Johor.” tulis baginda yang juga merupakan Tunku Mahkota Johor (TMJ).

Perkembangan perlantikan KJ itu disusuli dengan ucapan selamat datang dan tahniah daripada pihak kelab JDT sendiri.

Johor Darul Ta'zim FC (JDT) would like to welcome and congratulate Khairy Jamaluddin on his appointment as a member of the JDT Board of Directors following the announcement by JDT owner HRH Major General Tunku Ismail Ibni Sultan Ibrahim, Crown Prince of Johor.

— JOHORSouthernTigers (@OfficialJohor) February 15, 2023

“Kelab Bolasepak Johor Darul Ta’zim (JDT) ingin mengucapkan selamat datang dan tahniah kepada Khairy Jamaluddin atas perlantikan beliau sebagai salah seorang Ahli Lembaga Pengarah JDT selepas diumumkan oleh pemilik JDT, DYAM Mejar Jeneral Tunku Ismail Ibni Sultan Ibrahim, Tunku Mahkota Johor.” kongsi makluman rasmi kelab, pada hari ini.

Menariknya, perlantikan KJ ke dalam Lembaga Pengarah JDT hadir selepas Tunku Ismail merangkap Tunku Mahkota Johor (TMJ) membuat satu hantaran di Instagram Story pada akaun peribadi milik baginda pada penghujung Januari lalu.

Hantaran itu memberi bayangan KJ bakal menjadi Ketua Pegawai Eksekutif (CEO) JDT pada masa hadapan.

Untuk makluman semua, arena bola sepak bukanlah satu perkara yang asing buat KJ. Beliau pernah menjawat jawatan Menteri Belia dan Sukan dari tahun 2013 hingga 2018 ketika kabinet pada ketika itu diterajui oleh Perdana Menteri, Dato’ Sri Mohd Najib Tun Abdul Razak.

Selain itu, KJ juga pernah menjawat jawatan Timbalan Presiden Persatuan Bola Sepak Malaysia (FAM) bermula tahun 2007.

Featured Image: JOHOR Southern Tigers


Terbuka Indonesia: Sze Fei-Izzuddin Hadapi Pemenang Emas Olimpik di Pusingan 16

Pasangan beregu lelaki negara, Goh Sze Fei dan Nur Izzuddin bakal berhadapan cabaran berat di peringkat Pusingan 16 Kejohanan Terbuka Indonesia.

Hal ini kerana, menantinya di pusingan tersebut adalah pemenang pingat emas Sukan Olimpik Tokyo 2020, Lee Yang dan Wang Chi-lin merangkap beregu yang menghuni ranking ke-3 dunia.

Selain itu, kedua-dua pasangan ini belum merekodkan sebarang pertemuan sebelum ini. Ianya bakal menjadi pertemuan sulung melibatkan kedua-dua beregu pada hari esok.

Indonesia Masters: Aaron-Wooi Yik Ke Separuh Akhir, Singkirkan Pemenang Olimpik Dengan Mudahhttps://t.co/w12F7Pevk2

Namun begitu, pasangan beregu lelaki utama negara, Aaron Chia dan Soh Wooi Yik telah menunjukkan cara untuk menumpaskan pasangan Chinese Taipei ini dengan menyingkirkan Lee-Wang pada peringkat suku akhir di kejohanan Indonesia Masters, minggu lepas.

Untuk makluman semua, Sze Fei-Izzuddin berhasil mara ke Pusingan 16 kejohanan ini dengan menyingkirkan beregu Perancis, Christo Popov dan Toma Junior Popov dengan kemenangan secara ‘straight set’ 22-20 dan 21-10.

Sementara itu, Lee-Wang pula mara dengan menyingkirkan beregu bebas (independent) Malaysia, Goh V Shem dan Low Juan Shen juga menerusi kemenangan ‘straight set’ 21-14 dan 21-16.

Featured Image: Badminton Photo / Badminton Association of Malaysia


Kelab Amatur SRFC Berjaya ‘Pancing’ 10 Penaja Termasuk Syarikat Penerbangan, AirAsia

Siapa sangka dengan perancangan yang baik, kelab bola sepak berstatus amatur mampu memancing sehingga sepuluh penaja termasuk syarikat penerbangan tambang murah terkenal, AirAsia.

Antara barisan penaja lain yang berjaya dipikat oleh Setiawangsa Rangers Football Club atau lebih dikenali sebagai SRFC adalah CRSC Group, AmaxMall, SkyWorld, Sunway Avila, Sri Ternak Food Mart, Orangkata.my, Shortea Barbershop, Voltagehub dan Wangsa Walk Mall.

Walaupun baru menginjak usia dua tahun, menurut penaungnya, Nik Nazmi Nik Ahmad, SRFC sebagai kelab bola sepak komuniti yang bertapak di Kuala Lumpur telah mencapai banyak kejayaan dalam saingan Liga Bola Sepak Kuala Lumpur dan AirAsia KL Junior League.

Pada masa yang sama, SRFC yang merupakan ahli gabungan Persatuan Bolasepak Kuala Lumpur (KLFA) turut mempunyai pasukan bola sepak dan futsal wanita.

Latihan Pertama Pasukan Bolasepak Wanita Setiawangsa Rangers FC tahun 2020#setiawangsarangersfc @niknazmi @idlanzak @RealArifAstaman @ejardkhushairi @nadzstw pic.twitter.com/nFXGwzSzWP

Nik Nazmi yang juga Ahli Parlimen Setiawangsa telah melancarkan jersi baharu SRFC untuk musim 2020 dalam satu majlis yang berlangsung di Wangsa Walk Mall, semalam.

Jersi mereka hadir dalam dua edisi iaitu warna merah dan hitam bagi Home. Manakala satu lagi edisi didatangkan dengan warna biru dan hitam bagi Away.

Kedua-duanya diletakkan tanda harga RM50 dan para peminat yang berhasrat untuk mendapatkan jersi SRFC boleh menghubungi pihak kelab menerusi aplikasi permesejan, Whatsapp.

Difahamkan, SRFC telah menetapkan sasaran untuk beraksi dalam saingan Liga M4 di bawah kelolaan Amatuer Football League (AFL) bermula tahun hadapan.

Featured Image: Nik Nazmi Nik Ahmad


BAC 2022: Zii Jia Lolos Ke Pusingan 16, Tze Yong Kandas Pusingan 32

Dua perseorangan badminton lelaki negara, Lee Zii Jia dan Ng Tze Yong melakar keputusan yang berbeza ketika beraksi di Pusingan 32 dalam saingan Kejohanan Badminton Asia (BAC) 2022.

Zii Jia yang berada di ranking ketujuh dunia merangkap pilihan ketiga kejohanan dapat tersenyum lebar meneruskan kemaraan ke Pusingan 16 setelah berjaya melepasi cabaran di pusingan awal, petang tadi.

Walaupun diberikan tentangan yang sedikit sengit, Zii Jia yang turun menentang pemain China di ranking ke-54 dunia, Sun Fei Xiang tetap berupaya merekodkan kemenangan dengan skor 19-21, 21-14 dan 21-14 dalam tempoh masa menghampiri satu jam permainan.

R32#MAS🇲🇾 Lee Zii Jia(3) def. #CHN🇨🇳 Sun Fei Xiang 19-21 21-14 21-14

— BAM (@BA_Malaysia) April 27, 2022

Bagaimanapun, nasib yang berbeza menimpa Tze Yong apabila terpaksa akur tewas kepada pemain yang lebih berpengalaman daripadanya iaitu Kidambi Srikanth – penghuni ranking ke-11 dunia.

Dalam perlawanan tersebut, Tze Yong yang bertemu Kidambi buat pertama kali di pentas antarabangsa tumpas secara ‘straight set’ dengan keputusan 20-22 dan 15-21.

R32#IND🇮🇳 Kidambi Srikanth(7) def. #MAS🇲🇾 Ng Tze Yong 22-20 21-15

— BAM (@BA_Malaysia) April 27, 2022

Sementara itu, di Pusingan 16 kelak, Zii Jia dijadualkan bertemu pemain Indonesia, Shesar Hiren Rhustavito yang berada di ranking ke-24 dunia.

Untuk makluman semua, pemain ini mara selepas menumpaskan pemain Taiwan, Lin Chun-Yi (ranking ke-91) dengan skor 14-21, 22-20 dan 21-19.

Sebagai rekod, Zii Jia dan Shesar pernah berentap sesama sendiri sebanyak lima kali di pelbagai pentas antarabangsa  sebelum ini. Daripada lima pertemuan itu, tiga daripadanya dimenangi oleh Shesar termasuk melibatkan pertemuan terakhir di kejohanan Terbuka Taipei 2019.

Featured Image: Badminton Association of Malaysia & Badminton Asia


No.3 Liga Super, Semua Ini Hasil ‘Tunjuk Ajar’ Irfan Bakti

Kejayaan jurulatih muda, Nafuzi Zain membimbing skuad Terengganu Football Club (TFC) menduduki tangga ketiga saingan CIMB Liga Super 2020 nyata membuka mata banyak pihak.

Gabungan pemain import berpengalaman dan pemain muda tempatan serta penerapan corak permainan bola sepak moden menjadi resipi asas Nafuzi dalam menggapai kejayaan di musim pertamanya bergelar ketua jurulatih secara penuh.

Namun begitu, disebalik segala pujian yang diberikan, jurulatih berusia 42 tahun ini tetap merendah diri dan memberikan kredit kepada bekas pengendali TFC merangkap bekas bosnya iaitu Irfan Bakti Abu Salim.

“Apa yang saya ada sekarang ini, semuanya bermula daripada Irfan di mana perjalanan karier saya daripada Liga Premier sehingga TFC layak ke Liga Super pada tahun 2018, saya bersama-sama dengan beliau.

“Semua ini adalah jasa dan budi Irfan selama saya menjadi penolong jurulatih dengannya sejak 2017 sehingga beliau letak jawatan pada pertengahan 2019 dan beliaulah yang membawa saya ke kancah Liga Super sebelum ini.

“Sebelum beliau meletak jawatan, Irfan percaya saya akan mampu untuk menjaga pasukan ini dan daripada situlah saya terus mendapat peluang untuk mengemudi pasukan sebagai ketua jurulatih.

“Jadi, saya gunakan peluang sebaik mungkin untuk bantu pasukan berada di tahap lebih baik musim ini, dan saya rasa kalau Irfan tidak beri peluang kepada saya untuk bekerjasama dengannya bermula tahun 2017, saya mungkin tidak akan ke mana”, jelasnya.

Sementara itu, Nafuzi tidak sabar menantikan siapakah yang akan menjadi lawan buat TFC dalam pusingan pertama TM Piala Malaysia 2020 yang dijadualkan pada 6, 7 dan 8 November kelak.

Majlis undian yang akan diadakan pada ahad ini memainkan peranan penting untuk menentukan samada TFC dapat mengulangi atau tidak kempen cemerlang mereka ke pentas akhir sebagaimana pada tahun 2018 lalu.

🏆 Majlis undian TM Piala Malaysia 2020 bakal diadakan pada Ahad, 1 November nanti.Saksikan siaran langsung di laman YouTube unifi dan di Facebook Live MFL bermula jam 11 pagi!#TMPialaMalaysia2020 pic.twitter.com/dVNpsWjAqu

Majlis undian tersebut akan diadakan oleh pihak Malaysian Football League (MFL) pada jam 11 pagi dan akan disiarkan secara langsung di saluran Youtube Unifi dan Facebook Live MFL.

“Memang undian itu nanti akan jadi peranan penting untuk kita tengok nanti macam mana lawan yang kita akan beraksi nanti pada perlawanan untuk menentukan pasukan ke suku akhir.

“Tiada pusingan peringkat kumpulan, jadi mahu atau tidak, perlawanan pertama itu sangat penting dan selepas kita tahu siapa akan jadi lawan kita nanti, barulah saya boleh merancang dengan lebih baik kerana sudah tentu kita juga akan tahu corak perlawanan yang akan ditampilkan oleh lawan itu,” katanya lagi.

Untuk makluman, saingan Piala Malaysia pada tahun ini diubah kepada format kalah mati sahaja bermula daripada pusingan ke-16.

Featured Image: Terengganu Football Club


Selangor Maklumkan Kaptennya, Brendan Gan Hidap Kanser

Kapten Selangor dan pemain skuad kebangsaan, Brendan Gan dilaporkan menghidap kanser testis.

Difahamkan pemain kacukan Australia-Malaysia yang sering beraksi sebagai pemain tengah itu telah menjalani pembedahan untuk membuang ketumbuhan pada bahagian tersebut.

Dengan rasa berat hati, kami di SFC ingin memaklumkan tentang keadaan Ketua Pasukan Selangor FC. Untuk makluman, Brendan telah didapati menghidap kanser testis & telah menjalani pembedahan untuk mengeluarkan ketumbuhan tersebut dan kini sedang dalam pemantauan pakar perubatan. pic.twitter.com/xGdy4FHZGS

“Brendan telah didapati menghidap kanser testis & telah menjalani pembedahan untuk mengeluarkan ketumbuhan tersebut dan kini sedang dalam pemantauan pakar perubatan.” tulis kenyataan kelabnya, hari ini.

Disebalik ujian yang penuh mengejutkan ke atas pemain tersebut, kelabnya memaklumkan pemain berusia 33 tahun tersebut tekad untuk kembali pulih secepat mungkin agar dapat kembali bersama pasukannya.

Dengan makluman ini, Brendan pastinya akan terlepas perlawanan seterusnya menentang pendahulu Liga Super, Johor Darul Ta’zim (JDT) yang akan berlangsung pada Rabu nanti.

Featured Image: Football Association Malaysia


Korea Masters: Goh Jin Wei Tundukkan Pemain Ranking Ke-21 Dunia Di Pusingan 32

Perseorangan wanita bebas (independent), Goh Jin Wei mencipta kejutan menundukkan pemain Thailand yang berada di ranking lebih tinggi daripadanya untuk mara ke Pusingan 16 saingan Korea Masters 2022.

Di Pusingan 32 yang berlangsung sebentar tadi, Jin Wei yang kini menghuni ranking ke-88 mengalahkan Phittayaporn Chaiwan yang berada di ranking ke-21 dunia.

2022 Gwangju YONEX Korea MastersWS – Round of 3221 19 21 🇲🇾Jin Wei GOH🏅12 21 11 🇹🇭Phittayaporn CHAIWAN

🕗 in 55 minutes https://t.co/z7X81LkETl

— BWFScore (@BWFScore) April 12, 2022

Kemenangan Jin Wei hadir selepas bertarung sebanyak tiga set permainan yang berkesudahan dengan skor 21-12, 19-21 dan 21-11 dalam tempoh masa yang menghampiri satu jam permainan.

Sebagai rekod, ini merupakan kali kedua Jin Wei berhasil menumpaskan Phittayaporn di pentas antarabangsa. Jin Wei merekodkan kemenangan pertama ke atas pemain ini semasa di temasya Sukan Olimpik Remaja 2018.

Pertemuan itu berlangsung di peringkat separuh akhir Sukan Olimpik Remaja 2018.

2022 Gwangju YONEX Korea MastersWS – Round of 3221 21 🇨🇳Zhi Yi WANG🏅18 16 🇰🇷Yujin SIM

🕗 in 45 minutes https://t.co/gGF2m5Sqmk

— BWFScore (@BWFScore) April 12, 2022

Sementara itu, di peringkat Pusingan 16 kelak, Jin Wei bakal berhadapan dengan pemain China, Wang Zhiyi yang merupakan penghuni ranking ke-17 dunia.

Pemain ini mengesahkan kemaraan selepas menumpaskan pemain tuan rumah, Sim Yu-jin secara ‘straight set’ dengan skor 21-18 dan 21-16 di Pusingan 32, sebentar tadi.

Featured Image: Badminton Association of Malaysia


Perak Ambil Khidmat Penyerang Nigeria Tinggi 1.92m – Christian Obiozor

Pemain kelahiran Nigeria yang mempunyai fizikal tinggi lampai, Christian Obiozor menjadi salah satu pemain import yang diambil oleh Perak FC bagi mengharungi saingan Liga Malaysia 2023.

Penyertaan penyerang berketinggian 1.92 meter (m) itu diumumkan secara rasmi menerusi satu video berdurasi seminit dan 19 saat di Youtube milik kelab berkenaan, pada hari ini.

Bagaimanapun, Perak yang dimiliki oleh syarikat telekomunikasi, XOX Berhad tidak berkongsikan mengenai tempoh kontraknya kepada pihak umum.

Sebagai rekod, ini merupakan kali pertama Obiozor menyertai sebuah kelab yang berpangkalan di rantau asia tenggara.

Di awal kariernya, penyerang berusia 28 tahun ini banyak beraksi bersama kelab di negara kelahirannya.

Selepas itu, Obiozor mula berkelana ke luar negara dengan menyertai beberapa kelab seperti Orlando Pirates (Afrika Selatan), Stade Gabesian (Tunisia), Al-Hussein SC (Jordan), Shahab Al-Sahel dan Tadamon Sour (Lubnan).

Featured Image: Instagram Christian Obiozor


Majlis Undian Piala AFF Mitsubishi Electric 2022 Berlangsung Hujung Bulan Ini Di Bangkok

Persekutuan Bola Sepak ASEAN (AFF) mengumumkan majlis undian bagi kejohanan dwitahunannya, Piala AFF Mitsubishi Electric 2022 akan berlangsung di hujung bulan ini, 30 Ogos nanti.

Majlis itu dijadualkan bermula pada jam 3 petang (waktu Malaysia) dan diadakan di Bangkok, Thailand. Perkembangan tersebut dimaklumkan secara rasminya menerusi satu kenyataan yang dikeluarkan pada hari ini.

Sebanyak 10 pasukan akan mengambil bahagian dan majlis undian itu nanti akan membahagikannya kepada dua kumpulan – 5 pasukan bagi setiap kumpulan. Juara dan naib juara setiap kumpulan akan mara ke peringkat separuh akhir.

Date of official draw set for AFF Mitsubishi Electric Cup 2022 https://t.co/cQo9tPhWtc

— ASEAN Football (@AFFPresse) August 10, 2022

Kejohanan kali ke-14 ini bakal menyaksikan kembalinya format “home” dan “away” di peringkat kumpulan dimana setiap pasukan akan beraksi di laman sendiri dan laman lawan sebanyak dua kali masing-masing.

Sembilan buah pasukan iaitu Kemboja, Indonesia, Laos, Malaysia, Myanmar, Filipina, Singapura, Thailand dan Vietnam secara automatiknya layak beraksi di kejohanan ini.

Manakala Timor Leste dan Brunei Darussalam akan beraksi dalam pusingan kelayakan terlebih dahulu dan pemenang akan menjadi pasukan kesepuluh untuk menyertai kejohanan ini.

Sebagai rekod, Thailand hadir di kejohanan ini selaku juara bertahan. Skuad Gajah Perang muncul juara edisi lalu setelah menumpaskan Indonesia dengan keputusan 6-2 secara agregat Januari lalu.


Man Utd Antara Topik ‘Top’ Dibincangkan Pengguna Twitter Malaysia Tahun 2021

Kelab yang beraksi dalam saingan Liga Perdana Inggeris (EPL), Manchester United (Man Utd) menjadi antara topik sukan paling banyak dibincangkan oleh rakyat Malaysia di platform media sosial, Twitter sepanjang 2021.

Menerusi sumber Data Internal Twitter, Manchester United menduduki tangga kelima dalam kategori ‘Topik Sukan yang Dibincangkan oleh Rakyat Malaysia’ di belakang Bola Sepak, Liga Premier, Olympics dan Badminton.

Selain itu, tanda pagar #mufc pula muncul di tangga pertama dalam kategori ‘Hashtag Mengenai Sukan Yang Paling Banyak di Tweet di Malaysia 2021’ mengatasi empat yang lain iaitu #tokyo2020, #olympics, #euro2020 dan #ucl.

Sementara itu, akaun rasmi Red Devils, @manutd turut tersenarai dalam kalangan lima ‘Akaun Twitter Mengenai Sukan Yang Paling Banyak di Tweet di Malaysia 2021’. Antara akaun lain yang tersenarai adalah @teammsia, @brfootball, @azizulawang dan @fabrizioromano.

Sebagai tambahan, peminat sukan di Malaysia turut membincangkan topik-topik seperti atlet popular yang menandatangani kontrak baharu, contohnya, perpindahan Cristiano Ronaldo ke Manchester United. Tidak dilupakan, perlawanan yang mendebarkan Itali menentang England di Stadium Wembley di pentas akhir Euro 2020.

Dimaklumkan, lebih daripada 18 juta Tweets oleh pengguna Malaysia berkaitan acara sukan dapat direkodkan pada tahun 2021. Angka ini melangkaui rekod yang dicatatkan pada tahun sebelumnya, 14.7 Tweets – peningkatan sebanyak 27.21%.


Pertahanan Shane Lowry Bersetuju Kekal Bersama JDT Sehingga Umur 34 Tahun

Pertahanan kelahiran Australia, Shane Lowry bersetuju untuk kekal bersama juara Liga Super sebanyak 8 kali berturut-turut iaitu Johor Darul Ta’zim (JDT) sehingga berumur 34 tahun.

Sebelum ini, Shane yang berumur 32 tahun ini ditandatangani oleh skuad Harimau Selatan selama enam bulan sahaja secara ‘free transfer’ pada jendela perpindahan kedua Liga Malaysia, bulan Mei lalu.

Bagaimanapun, selepas membuat 12 penampilan dalam saingan Liga Super dan Liga Juara-Juara AFC (ACL) pada tahun ini, Shane dan JDT bersetuju untuk melanjutkan kontrak selama dua tahun.

Perkembangan ini dimaklumkan sendiri oleh Pengarah Teknikal JDT, Alistair Edwards menerusi satu sidang media yang diadakan di Ibu Pejabat JDT, semalam.

Artikel Berkaitan: TMJ Kongsikan Shane Akan Bergandingan Bersama Mauricio & ‘Budak’ Wolves Ganti Hariss

“Sebaik sahaja saya mendengar minat daripada JDT, saya mahu datang (ke sini) kerana kelab ini mempunyai pakej yang lengkap.” kongsi pemain yang pernah beraksi Liga Perdana Inggeris (EPL) kepada para wartawan yang hadir.

“Pujian kepada bos (Tunku Mahkota Johor) kerana cara dia menguruskan kelab ini di tahap tertinggi dan profesional.” tambahnya lagi.

Pada masa yang sama, pemain yang pernah beraksi bersama Perth Glory dan Al Ahli ini bertekad untuk memperbaiki lagi dirinya agar dapat memberikan yang terbaik buat JDT.

Sementara itu, ketua jurulatih, Benjamin Mora turut memuji Shane sebagai seorang pemain yang hebat secara keseluruhan serta mempunyai kelebihan teknikal, taktikal dan fizikal yang baik.

Shane memberikan lebih pilihan kepadanya untuk membentuk barisan pertahanan untuk menempuh pelbagai perlawanan yang dihadapi oleh JDT.

Featured Image: JOHOR Southern Tigers


Kedah Tiada Sebarang Rundingan Bersama Sanjar Shaakhmedov

Penyokong Kedah Darul Aman (Kedah) sudah boleh melupakan angan-angan untuk melihat pemain kelahiran Uzbekistan, Sanjar Shaakhmedov menyarung jersi Hijau Kuning.

Hal ini kerana tiada sebarang rundingan dilakukan antara Kedah dan pemain berbisa yang pernah beraksi bersama Terengganu selama dua musim tersebut.

Malahan, Ketua Pegawai Eksekutif (CEO) Kedah Darul Aman, Khamal Idris Ali mendakwa berita yang mengaitkan Sanjar ke pasukannya hanyalah sekadar khabar angin sahaja.

“Benda tu (perpindahan Sanjar) tak sampai kepada pengetahuan saya pun, biasalah ‘rumours’ macam-macam (melibatkan) Hafizul Hakim dan ramai lagi nak datang ke Kedah dan sebagainya, tetapi tiada sebarang rundingan pun,” katanya ketika dihubungi Sukanz, hari ini.

Pada masa yang sama, beliau yang pernah bermain bersama Kedah ketika era 90-an dahulu turut menyatakan kelima-lima pemain import mereka akan dikekalkan untuk mengharungi baki Liga Malaysia dan Piala AFC 2021.

Ketika ini, Kedah yang dibimbing oleh Aidil Sharin Sahak ini membariskan Anumanthan Kumar (Singapura), Rabih Ataya (Lubnan), Renan Alves (Brazil), Tchetche Kipre (Ivory Coast) dan Kpah Sherman (Liberia) sebagai pemain import mereka.

Bagaimanapun, penyokong-penyokong boleh menjangkakan kehadiran muka baharu dalam kalangan pemain tempatan memandangkan Kedah ingin melakukan sedikit perubahan untuk memperkukuhkan lagi pasukan.

“Setakat ini, kedudukan (kita) tidak nampak sangat kritikal untuk gantikan pemain tetapi ada satu (atau) dua yang kita buat perubahan,”

“Rasanya (perubahan) tak besar pun dalam (usaha) kita nak kekalkan pasukan kita, ianya melibatkan pemain tempatan sahaja,” kongsinya tanpa mendedahkan nama-nama pemain yang bakal ditambatnya.

“Setakat ini, (kelima-lima) pemain import kita tak ‘kacau’, insya-Allah kita akan kekalkan,” tambahnya lagi.

Baca: Kedah Rancang ‘Makan Angin’ Di Langkawi Sebelum Ke Piala AFC

Beliau turut menjelaskan, mengikat pemain baharu pada pertengahan musim memerlukan pihaknya meneliti pelbagai faktor seperti kewangan, prestasi pasukan dan pemain sedia ada.

Justeru, keputusan tersebut memerlukan penelitian supaya kehadiran pemain baharu tersebut dapat memberikan impak yang positif kepada pasukan secara keseluruhannya.

Untuk makluman, jendela perpindahan pertengahan musim ini akan berakhir pada penghujung bulan ini iaitu 30 mei.


Ranking BWF: Ong Yew Sin & Teo Ee Yi Hampiri Kelompok 10 Beregu Terbaik Dunia

Kemaraan beregu lelaki bebas (independent) negara, Ong Yew Sin dan Teo Ee Yi ke pentas separuh akhir Kejohanan Dunia BWF 2021 berhasil memperbaiki ranking dunia mereka.

Menerusi kemaskini terbaru di laman sesawang BWF, pasangan beregu yang berusia 26 dan 28 tahun masing-masing ini telah merekodkan kenaikan satu anak tangga sekaligus menghuni ranking ke-11 dunia.

Kemaskini terbaru itu turut menunjukkan dua lagi pasangan beregu lelaki negara turut mencatatkan kenaikan satu anak tangga.

Goh V Shem dan Tan Wee Kiong yang bergandingan buat kali terakhir di kejohanan dunia ini menghuni ranking ke-13 dunia sementara Goh Sze Fei dan Nur Izzuddin pula menduduki ranking ke-17.

Sementara itu, pasangan beregu utama lelaki negara, Aaron Chia dan Soh Wooi Yik yang mara sehingga ke peringkat suku akhir kejohanan yang sama pada minggu lalu kekal berada di tangga ke-7 dunia.

Featured Image: Badminton World Federation


Bekas Pengendali Sime Darby FC, Ismail Zakaria Meninggal Dunia

Jurulatih yang tidak asing dalam kancah bola sepak tempatan, Ismail Zakaria dimaklumkan telah meninggal dunia pada usia 60 tahun akibat serangan jantung.

Perkembangan penuh mengejutkan ini disahkan oleh badan induk bola sepak negara, Persatuan Bola Sepak Malaysia (FAM). Difahamkan, beliau menghembuskan nafas terakhirnya di sebuah hospital swasta di Cheras Selatan, tengah hari tadi.

Ismail cukup diingati atas kejayaannya membimbing Sime Darby FC muncul juara Piala FAM 2010, naib juara Piala FA 2012 dan naib juara Liga Premier 2013. Selain itu, beliau juga pernah membimbing Kuala Lumpur, Kuantan FA dan UiTM FC.

Manakala bersama FAM, beliau pernah menabur bakti selaku Ketua Jabatan Pendidikan Kejurulatihan FAM dan ketua jurulatih skuad bola sepak pantai kebangsaan.

Featured Image: Malaysian Football League


ACL 2022: BG Pathum Layak Ke Suku Akhir Selepas Singkir Kitchee FC

Salah satu daripada pasukan yang berpangkalan di rantau asia tenggara, BG Pathum United berhasil melayakkan diri ke peringkat suku akhir Liga Juara-Juara AFC (ACL) 2022.

Pasukan dari Thailand ini mencipta kemaraan tersebut selepas menundukkan wakil Hong Kong, Kitchee FC di pusingan 16, petang tadi.

FT. BG Pathum United 4-0 Kitchee FC. The Rabbits secure a comfortable win over Hong Kong champions Kitchee thanks to goals from Worachit, Ikhsan, Teerasil, and Chatmongkol. They become the first Thai side to reach the quarter-finals since Buriram United in 2013. pic.twitter.com/eaRHT2kyo2

— Thai League Central (@TL_Central) August 19, 2022

Dalam perlawanan tersebut, skuad berjulukan The Rabbits ini berhasil mencetak kemenangan besar dengan skor 4-0 hasil jaringan Worachit Kanitsribampen (34’), Ikhsan Fandi (39’), Teerasil Dangda (68’) dan Chatmongkol Thongkiri (87’).

Untuk pengetahuan semua, ini merupakan kemaraan julung kalinya buat BG Pathum ke peringkat suku akhir saingan ACL.

Dengan kemaraan ini, mereka menyertai Jeonbuk Hyundai Motors dan Vissel Kobe dari zon timur asia di peringkat suku akhir. Satu lagi slot akan ditentukan samada menjadi wakil Malaysia, Johor Darul Ta’zim (JDT) atau kelab Jepun, Urawa Reds.

Featured Image: AFC Champions League


Stadium Negeri Pulau Pinang Dalam Pertimbangan FAM Untuk Aksi Harimau Malaya

Stadium Negeri Pulau Pinang yang mempunyai kapasiti sekitar 40,000 tempat duduk menjadi salah satu venue yang sedang dipertimbangkan oleh Persatuan Bola Sepak Malaysia (FAM) untuk aksi skuad Harimau Malaya.

Selain itu, Stadium Sultan Mizan Zainal Abidin (SMAZA), Gong Badak serta Stadium Sultan Ibrahim (SSI), Iskandar Puteri turut sama menyertai senarai pilihan venue yang sedang dalam pertimbangan badan induk bola sepak negara terbabit.

“Berkemungkinan besar (main di SSI) tetapi (SMAZA) Terengganu juga dalam kita punya radar serta (Stadium Negeri Pulau Pinang) Batu Kawan, Pulau Pinang,” kongsi Setiausaha Agung FAM, Noor Azman Hj. Rahman ketika ditemui di Wisma FAM pada hari ini.

Untuk makluman semua, stadium-stadium terbabit menjadi alternatif ‘home’ buat skuad kebangsaan memandangkan Stadium Nasional Bukit Jalil (SNBJ) tidak dapat digunakan bermula Mac kelak.

Ini kerana SNBJ akan ditutup buat sementara waktu bagi memulakan kerja-kerja penyelenggaraan serta penukaran rumput daripada jenis ‘cowgrass’ kepada jenis ‘zeon zoysi’ sepertimana digunakan di gelanggang milik Johor Darul Ta’zim (JDT) iaitu SSI.

Difahamkan, bagi kos penukaran rumput, ianya akan ditaja oleh pemilik JDT merangkap Tunku Mahkota Johor (TMJ), DYAM Tunku Ismail Ibni Sultan Ibrahim sepertimana diumumkan baginda menerusi platform media sosial JOHOR Southern Tigers, pada tahun lalu.


F1 Menyajikan 24 Perlumbaan Pada Tahun 2023 – Terbanyak Dalam Sejarah

Peminat Kejohanan Dunia Formula 1 (F1) akan disajikan dengan 24 perlumbaan sepanjang tahun hadapan sekaligus menjadikannya terbanyak semenjak pertama kali dianjurkan pada era 1950-an.

Saingan tahun 2023 kelak akan bermula di Bahrain pada 5 Mac dan ditutup dengan perlumbaan di Abu Dhabi pada 26 November.

Buat pertama kali dalam sejarah, perlumbaan di Las Vegas akan melakukan debutnya dalam kalendar sekaligus menjadi destinasi perlumbaan yang paling baharu buat para peminat F1.

Penambahan perlumbaan di Las Vegas menjadkan perlumbaan F1 akan dilangsungkan di lima buah bandar di benua amerika utara sepanjang tahun hadapan.

Perlumbaan tahun 2023 nanti turut menyaksikan perlumbaan di China kembali semula ke dalam kalendar selepas kali terakhir dilangsungkan pada tahun 2019.

Perkara yang sama turut dilihat pada perlumbaan di Qatar – kembali dimasukkan dalam kalendar F1 – selepas melakukan debutnya pada tahun 2021.

Sebagai perbandingan, kalendar perlumbaan F1 pada tahun 2022 hanya menganjurkan 23 perlumbaan.


Kajian: Ronaldo, Maguire Pemain EPL Paling Banyak Terima Makian Di Twitter

Dua pemain Manchester United (Man Utd), Harry Maguire dan Cristiano Ronaldo menjadi pemain Liga Perdana Inggeris (EPL) yang banyak menerima makian di platform media sosial, Twitter.

Perkara tersebut didedahkan oleh satu kajian yang dijalankan oleh badan kawal selia British, Ofcom bersama-sama Institut Alan Turing – sebuah institut kebangsaan United Kingdom (UK) untuk data sains dan kecerdasan buatan (artificial intelligence).

Kajian itu dilakukan dengan menganalisis 2.3 juta ciapan di Twitter menggunakan pembelajaran mesin (machine learning) yang terarah kepada pemain-pemain EPL untuk tempoh lima bulan awal pada musim 2021-22.

Antara dapatan kajian terbabit menunjukkan sebilangan kecil pemain-pemain menerima majoriti makian. Sebagai contoh, separuh makian dilihat terarah kepada 12 pemain.

Sementara itu, lapan daripada 12 pemain tersebut merupakan pemain Man Utd seperti Marcus Rashford, Bruno Fernandes, Fred dan beberapa yang lain lagi. Manakala Ronaldo dan Maguire pula direkodkan menerima ciapan kecaman paling banyak.

We teamed up with @turinginst to explore the scale of Twitter abuse faced by Premier League footballers.

Using machine learning, we analysed 2.3M tweets from last season.

Here’s what we found, and what we think must be done. ⬇ #CrossingTheLine https://t.co/M6Z9rSr0vR

— Ofcom (@Ofcom) August 2, 2022

Menjelaskan lebih lanjut, ciapan makian paling tinggi untuk Ronaldo dikenalpasti terjadi pada hari pertamanya menyertai semula skuad Red Devils pada 27 Ogos 2021.

Bagi kes melibatkan pertahanan England pula, makian tertinggi dikenalpasti pada 7 November apabila Maguire membuat permohonan maaf ekoran kekalahan terhadap kelab seteru setempat, Manchester City di laman sendiri, Old Trafford.

Bagaimanapun, menurut kajian tersebut, sebahagian besar pengguna Twitter menggunakan platform itu secara bertanggungjawab.

Ini disokong dengan 3,000 sampel ciapan yang diambil secara rawak dan dianalisis secara kualitatif, 55% daripadanya adalah positif terhadap pemain, 27% adalah nuetral, 12.5% adalah kritikal dan 3.5% adalah makian.

Sebagai perbandingan, daripada 2.3 juta ciapan yang dianalisis menggunakan pembelajaran mesin, 2.6% daripadanya mengandungi makian bersamaan 59,871 ciapan.

Sungguhpun peratusan ini masih kecil namun jumlah secara keseluruhan menghampiri 60,000 ciapan itu tetap angka yang tinggi – boleh memberikan risiko serius kepada para pemain.

Difahamkan, platform Twitter menjadi pilihan kerana untuk melakukan kajian ini kerana ianya popular dalam kalangan pemain, datanya tersedia untuk kajian. Selain itu, Twitter menjadi lebih relevan untuk kajian ini setelah beberapa pemain pernah melaporkan menerima makian di platform ini, sebelum ini.

Anda boleh baca kertas kajian penuh DI SINI.


25 Pasukan Sah Sertai Liga Hoki Remaja Malaysia 2021

Sebanyak 25 pasukan akan menyertai saingan TNB Liga Hoki Remaja Malaysia atau TNB Malaysian Junior Hockey League (MJHL) 2021 yang akan bermula pada 26 November nanti.

Mengesahkan jumlah pasukan yang menyertai liga tersebut adalah Pengerusi Jawatankuasa Pertandingan Konfederasi Hoki Malaysia (MHC), Dato’ Sri Dr. Anil Jeet Singh menerusi satu makluman oleh laman sesawang MHC pada hari ini.

Dimaklumkan liga ini akan dibahagikan kepada dua divisyen dimana divisyen pertama terdiri daripada 8 buah pasukan sementara baki yang lain akan beraksi dalam divisyen kedua.

Untuk makluman semua, liga ini dijalankan oleh MHC sebagai platform untuk mengasah bakat pemain-pemain muda menerusi perlawanan yang kompetitif,

Ini juga merupakan perancangan oleh MHC untuk mempersiapkan pemain-pemain muda bagi menghadapi Kejohanan Hoki Piala Dunia Remaja Lelaki 2023.

Artikel Berkaitan: Malaysia Tuan Rumah Kejohanan Hoki Piala Dunia Remaja Lelaki 2023

Untuk pengetahuan semua, Malaysia telah dipilih oleh Persekutuan Hoki Antarabangsa (FIH) sebagai tuan rumah bagi kejohanan yang berlangsung secara dwitahunan terbabit.

Berikut adalah senarai 25 pasukan yang disahkan bakal beraksi di pentas MJHL 2021:


Ranking BWF: Jurang Lee Zii Jia & Ng Tze Yong Semakin Mengecil

Jurang antara perseorangan badminton lelaki No.1 dan No.2 negara iaitu Lee Zii Jia dan Ng Tze Yong dalam Ranking Dunia semakin mengecil.

Ini selepas kemaskini Persekutuan Badminton Dunia (BWF) pada hari ini menyaksikan Zii Jia jatuh satu lagi anak tangga sekaligus menghuni ranking ke-17 dunia.

Sebagai rekod, ini merupakan kejatuhan kelima berturut-turut sejak awal Jun lalu. Ketika itu, pemain berusia 25 tahun kelahiran Alor Setar ini menghuni tangga kesepuluh dunia.

Sementara itu, kedudukan Tze Yong pula kekal di tangga ke-21 dunia kekal sejak penghujung Jun lalu.

Kejatuhan itu menjadikan Zii Jia yang pernah menghuni ranking kedua dunia pada suatu masa dahulu kini hanya berbeza sebanyak empat anak tangga sahaja.

Daripada segi pungutan mata pula, Zii Jia kini mempunyai 53,156 mata manakala Tze Yong pula memiliki 46,000 mata – perbezaan sebanyak 7,156 mata antara kedua-dua pemain.

Zii Jia yang sebelum ini mengumumkan untuk berhenti dan berehat seketika daripada badminton akan kembali beraksi dalam kejohanan Terbuka Korea dan Terbuka Jepun bermula 18 dan 25 Julai masing-masing. Dua kejohanan terbabit turut sama akan disertai oleh Tze Yong.

Menarik untuk disaksikan samada Zii Jia dapat mendaki kembali dalam Ranking Dunia lebih-lebih lagi dengan kehadiran Wong Tat Meng selaku Pengarah Kejurulatihan baharunya sekaligus mengukuhkan kedudukannya selaku pemain No.1 negara atau dipintas oleh Tze Yong.


Piala Sudirman: Korea Kekang Malaysia Cipta Sejarah Ke Perlawanan Akhir

Perjalanan skuad negara dalam saingan Piala Sudirman 2023 terhenti setakat peringkat separuh akhir – sama seperti edisi lalu – sekaligus kekal tidak pernah melangkah ke perlawanan akhir sejak mula dipertandingkan pada tahun 1989.

Malaysia kempunan untuk mara ke perlawanan akhir buat julung kalinya apabila terpaksa akur tumpas di tangan skuad Korea dengan keputusan 1-3 dalam pertembungan separuh akhir di Pusat Sukan Olimpik Suzhou, sebentar tadi.

Dalam pertembungan tersebut, Malaysia bermula langkah kiri ketinggalan 0-1 apabila beregu campuran negara yang menghuni ranking ke-22, Chen Tang Jie dan Toh Ee Wei yang turun selaku taruhan pertama tumpas kepada pasangan yang berada di ranking kelima dunia, Seo Seung-jae dan Chae Yu Jung dengan keputusan 21-11, 13-21 dan 7-21.

TotalEnergies BWF Sudirman Cup Finals 2023Sudirman Cup – Knockout – SF21 21 🇲🇾LEE Zii Jia🏅11 9 🇰🇷JEON Hyeok Jin

— BWFScore (@BWFScore) May 20, 2023

Namun begitu, jaguh perseorangan lelaki tanah air, Lee Zii Jia berhasil memastikan Malaysia menyamakan kedudukan 1-1 menerusi kemenangannya pada pertarungan kedua menentang Jeon Hyeok-jin secara “straight set” dengan skor 21-11 dan 21-9.

Akan tetapi, Malaysia terpaksa merelakan Korea mengutip mata mudah pada pertarungan ketiga untuk kembali mendahului 2-1. Ternyata jaguh perseorangan wanitanya yang menghuni ranking kedua dunia, An Se Young bukan lawan yang setanding dengan taruhan Malaysia, Letshanaa Karupathevan. Perlawanan tersebut berkesudahan dengan Se Yong mencatatkan kemenangan “straight set” 21-10 dan 21-13.

Malang buat Malaysia apabila Korea turut berjaya meneruskan rentetan kemenangan itu pada pertarungan keempat yang menjadikan keputusan 3-1 sekaligus menoktahkan perjalanan skuad negara pada kempen Piala Sudirman kali ini.

Kemenangan Korea pada pertarungan itu disumbangkan oleh “scratch pair” Kim Won-ho dan Na Sung-seung dengan taruhan negara merangkap juara Kejohanan Dunia BWF, Aaron Chia dan Soh Wooi Yik secara “straight set” dengan skor 21-12 dan 21-11.

TotalEnergies BWF Sudirman Cup Finals 2023Sudirman Cup – Knockout – SF          🇰🇷KIM Won Ho🏅21 21 🇰🇷NA Sung Seung🏅          🇲🇾Aaron CHIA12 11 🇲🇾SOH Wooi Yik

— BWFScore (@BWFScore) May 20, 2023

Featured Image: Badminton Association of Malaysia


Pasukan Manakah Yang Menawarkan Kontrak Lumayan Kepada Hafizul Hakim?

Penjaga gol skuad kebangsaan, Muhammad Hafizul Hakim Khairul Nizam Jothy dikhabarkan menerima tawaran lumayan daripada kelab lain dan mempertimbangkan untuk meninggalkan pasukannya, Perak.

Perkhabaran mengenai tawaran kepada penjaga berusia 27 tahun tersebut dilaporkan oleh akhbar tempatan, Utusan Malaysia, pada hari ini.

“Memang ada tawaran dari pasukan lain. Setakat ini belum ada kepastian ke mana haluan saya. Tengoklah nanti macam mana,” kata Hafizul.

Difahamkan Hafizul yang bakal tamat kontraknya pada penghujung bulan ini telah membuat perbincangan bersama majikannya, Persatuan Bolasepak Perak (PAFA).

Bagaimanapun, tiada sebarang keputusan dimuktamadkan setakat ini.

“Kontrak saya tamat hujung bulan ini. Setakat ini tiada sebarang keputusan, tengoklah macam mana nanti,” tambahn Hafizul lagi.

Hafizul turut menutup mulut dan tidak memberikan sebarang bayangan mengenai pasukan yang memberikannya tawaran lumayan tersebut.

Untuk rekod, Hafizul memulakan karier bola sepak seniornya bersama Melaka pada tahun 2015 sebelum berpindah ke pasukan negeri kelahirannya, Perak pada tahun 2016.

Pencapaian terbaiknya bersama Perak hadir pada musim 2018 di mana Hafizul bersama-sama pasukannya muncul sebagai juara Piala Malaysia dan naib juara Liga Super.


ACL 2022: Juara Liga Malaysia & Juara J-League Sama-Sama Hebat

Aksi ketiga dalam Kumpulan I dalam saingan Liga Juara-Juara AFC (ACL) 2022 menemukan juara Liga Malaysia, Johor Darul Ta’zim (JDT) dan juara J-League, Kawasaki Frontale.

Bukan sahaja membawa status sebagai juara bertahan, kedua-dua pasukan juga merupakan pendahulu bagi saingan liga masing-masing pada musim ini.

Dalam perlawanan yang berlangsung di Stadium Sultan Ibrahim (SSI) pada malam tadi, walaupun JDT telah merekodkan dua kemenangan berturut-turut, mereka tetap turun dengan label pasukan ‘underdog’.

FT | 🇯🇵 Kawasaki Frontale 0-0 Johor Darul Ta'zim 🇲🇾

🤝 Honours even at the end of a tight encounter as JDT pick up an impressive point to stay 🔝 of Group I at the midway stage.  #ACL2022 | #KWFvJDT pic.twitter.com/8l8P0sbkNL

— #ACL2022 (@TheAFCCL) April 21, 2022

Namun begitu, setelah mengharungi lebih 90 minit permainan di atas padang, tiada apa yang dapat memisahkan antara skuad kendalian Benjamin Mora dan Toru Oniki dimana ianya berakhir dengan seri tanpa sebarang jaringan.

Berdasarkan statistik, JDT yang ditunjangi gabungan pemain import, pemain berdarah campuran dan pemain tempatan dilihat mendominasi aspek percubaan serta percubaan tepat ke sasaran. Manakala, Kawasaki pula memegang aspek penguasaan bola.

2022 AFC CHAMPIONS LEAGUE GROUP I STANDINGS

Hidup Johor Demi Johor#HarimauSelatan#SouthernTigers#PermataSelatan#JewelOfTheSouth#JDTuntukSemua#JDTforAll pic.twitter.com/yY2dTVua1x

— JOHORSouthernTigers (@OfficialJohor) April 21, 2022

Sementara itu, dengan keputusan ini, JDT dan Kawasaki berhasil memungut satu mata masing-masing. Ianya membolehkan skuad Harimau Selatan kekal mendahului carta Kumpulan I dengan pungutan 7 mata dan diekori dengan Kawasaki, 5 mata.

Untuk makluman, kedua-dua pasukan akan bertemu sekali lagi untuk aksi keempat bagi Kumpulan I dalam saingan ACL 2022. Ianya dijadualkan berlangsung pada Ahad nanti (24 April) dengan sepak mula pada jam 10 malam.

Featured Image: JOHOR Southern Tigers


Usia Bukan Penghalang, Cheng Hoe ‘Setuju’ Naturalisasikan Lee Tuck & Cabrera

Ketua jurulatih skuad kebangsaan, Tan Cheng Hoe tiada masalah sekiranya Lee Tuck dan Gonzalo Cabrera dinaturalisasikan walaupun usia mereka bakal menjengah 33 tahun dan 32 tahun pada tahun hadapan.

Bagi jurulatih kelahiran Kedah tersebut, apa yang penting adalah prestasi semasa dan kualiti yang boleh disumbangkan oleh pemain-pemain tersebut apabila beraksi bersama skuad kebangsaan di pentas antarabangsa.

Bagaimanapun, Cheng Hoe menyerahkan kepada tuan empunya badan samada Lee Tuck dan Cabrera mahu melepaskan atau tidak kerakyatan sedia ada dan menjadi warganegara Malaysia untuk tampil menyarung jersi Harimau Malaya.

Tiga pemain ini berada dalam radar FAM untuk dinaturalisasikan ke skuad kebangsaan.Siapakah paling layak menyarung jersi Malaysia menurut pandangan anda?#LigaMalaysia pic.twitter.com/WaK2YjgXL9

“Kalau kita lihat pemain naturalisasi di mana-mana negara pun adalah sementara sahaja, yang mana matlamatnya untuk menguatkan pasukan. Tapi untuk jangka masa panjang, kita masih memerlukan bakat anak tempatan juga.

“Kalau pemain itu nampak lebih baik daripada pemain tempatan kita akan bagi mereka peluang. Sudah tentu usia satu faktor besar juga, tapi kadang-kadang terpulang kepada individu itu sendiri.

Baca: Contohi Sifat Mulia Zlatan, Belanja Rakan-Rakan PS5

“Seperti Zlatan Ibrahimovic (39 tahun) masih berbisa bersama AC Milan, dan Cristiano Ronaldo, walaupun sudah berusia 35 tahun tapi masih lagi menjadi penyerang yang berbahaya.

“Namun kita perlu lihat juga sama ada mereka (Lee Tuck dan Cabrera) mahu mewakili pasukan kebangsaan atau tidak. Tidak dinafikan Cabrera beraksi dengan baik bersama JDT dan Lee Tuck bersama TFC,” katanya seperti dipetik daripada Berita Harian.

🏴🏳SENARAI PENJARING PASUKAN TERENGGANU FC 🏳🏴9 JARINGAN – Dominique Da Sylva6 JARINGAN – Lee Tuck5 JARINGAN – Sanjar Shaakhmedov3 JARINGAN – Faris Ramli1 JARINGAN – Rahmat Makasuf#TerengganuFC#WeBleedBlackAndWhite pic.twitter.com/bcnEdXsNmH

Untuk membolehkan mana-mana pemain dinaturalisasikan, undang-undang Persekutuan Bola Sepak Antarabangsa (FIFA) menggariskan pemain tersebut mestilah beraksi dalam saingan tempatan negara tersebut selama lima tahun berturut-turut.

Selain itu, pemain tersebut mestilah tidak pernah membuat penampilan rasmi dalam mana-mana kejohanan bersama pasukan negara kelahirannya atau mana-mana pasukan lain yang mempunyai kaitan blood-heritage dengannya.

Untuk makluman, bekas kapten Terengganu Football Club (TFC) yang berpengaruh besar, Lee Tuck mula beraksi dalam saingan Liga Malaysia bermula tahun 2017.

JDT's All-time Top Scorer! Congratulations Cabrera!Hidup Johor Demi Johor#HarimauSelatan#SouthernTigers#PermataSelatan#JewelOfTheSouth#JDTuntukSemua#JDTforAll pic.twitter.com/JmaX6XQfHe

Cabrera juga menjejakkan kaki dalam saingan Liga Malaysia bermula tahun 2017 bersama Johor Darul  Ta’zim (JDT) sebagai penyerang sayap kiri lincah.

Kedua-dua pemain ini telah membina reputasi antara pemain terbaik dalam saingan Liga Malaysia sejak akhir-akhir ini. Dan Tahun 2021 menyaksikan kedua-dua pemain ini akan genap lima tahun beraksi dalam saingan tempatan.

Featured Image: Terengganu FC & JOHOR Southern Tigers


Ranking BWF: Jin Wei Kembali Ke Kelompok ‘Top 60’ Selepas Dua Tahun Setengah

Perseorangan wanita negara, Goh Jin Wei terus-menerus mencatatkan peningkatan dalam kedudukan ranking dunianya sejak menyambung kembali karier badmintonnya pada Januari lalu.

Menerusi kemaskini terbaru oleh Persekutuan Badminton Dunia (BWF), pemain berusia 22 tahun ini kembali meletakkan dirinya dalam kelompok 60 pemain terbaik dunia selepas dua tahun setengah.

Baca: Goh Jin Wei Umum Sambung Karier Badminton Sebagai ‘Independent Player’

Kemaskini pada hari ini menunjukkan Jin Wei merekodkan peningkatan sebanyak 11 anak tangga selepas mengharungi saingan Malaysia Masters, minggu lalu. Peningkatan tersebut meletakkannya di tangga ke-58 dunia untuk minggu ini.

Untuk makluman semua, kali terakhir Jin Wei menduduki kelompok tersebut adalah pada awal Januari 2020 dimana dia berada di tangga ke-54 dunia.

Sementara itu, tiada sebarang perubahan dalam kedudukan dunia terhadap perseorangan wanita negara yang lain seperti Soniia Cheah, Kisona Selvaduray, Eoon Qi Xuan, Myisha Mohd Khairul, Siti Nurshuhaini dimana mereka kekal di tangga ke-40, ke-54, ke-127, ke-230 dan ke-241 masing-masing.

Featured Image: Badminton Association of Thailand


Selangor FC Pinjam Pemain Sayap Kanan Kelab Ghana, Kelvin Kyei

Kelab berpangkalan di Lembah Klang, Selangor FC mengumumkan mendapatkan khidmat seorang lagi pemain Accra Lions FC yang beraksi dalam kancah liga bola sepak Ghana.

Menurusi makluman daripada kedua-dua kelab ini, pemain sayap kanan yang turut mampu beraksi sebagai bek kanan, Kelvin Kyei diperolehi Selangor secara pinjaman daripada Accra Lions.

Difahamkan, pemain berusia 22 tahun berketinggian 172cm ini memainkan peranan yang cukup penting bersama Accra Lions pada musim 2021/22. Dia berhasil mencetak 26 penampilan serta menyumbang satu gol dan “assist” masing-masing buat Accra Lions pada musim lalu.

Winger Kelvin Kyei will join Malaysian side @selangorfc on loan with immediate effect. Kelvin played an instrumental role in our 2021/22 Ghana Premier League campaign where he mainly featured in the position of a right back.#yennyinaadea #accralions pic.twitter.com/smdMXnRj2K

— Accra Lions F.C. (@AccraLionsFC) June 28, 2022

Bagaimanapun, Kelvin akan diletakkan dalam skuad simpanan iaitu Selangor 2 dan akan beraksi dalam saingan Liga Premier buat masa ini.

Dalam perkembangan yang sama, Selangor turut memaklumkan penyerang yang turut dipinjam daripada Accra Lions, George Attram dilepaskan dan dipinjamkan kepada UiTM FC sehingga ke penghujung musim ini.

Untuk makluman semua, sehingga ke hari ini, Selangor telah mendapatkan lima orang pemain daripada Accra Lions iaitu Jordan Ayimbila, Alex Agyarkwa, George Attram, Richmond Tetteh Ankrah dan Kevin Kyei.

Featured Image: Accra Lions FC


Batal Piala Malaysia? Terengganu FC Ke Piala AFC Sambil Tersenyum Nampak Gigi

Selepas pengumuman penangguhan saingan Piala Malaysia 2020 oleh pihak kerajaan menerusi Majlis Keselamatan Negara (MKN), timbul beberapa suara yang mahukan saingan tersebut dibatalkan terus untuk musim ini.

Saranan itu mendapat reaksi yang bercampur baur dalam kalangan peminat bola sepak tempatan. Terdapat yang menyokongnya dan ramai juga yang membantah.

Piala Malaysia ditangguhkan sehingga satu tarikh diumum kelak. pic.twitter.com/fpsh4aZL8E

Bagaimanapun, sekiranya saingan Piala Malaysia dibatalkan, skuad berpangkalan di pantai timur, Terengganu Football Club (Terengganu FC) pastinya tersenyum lebar menempah tiket secara automatik ke saingan Piala AFC 2021.

“Jika Piala Malaysia dibatalkan kita pasti slot ke Piala AFC akan diberikan kepada TFC kerana kita berada di kedudukan ketiga Liga Super.” kata pengurus pasukan, Ahamd Shahrizal Yahya seperti dipetik daripada Harian Metro.

Sementara itu, Shahrizal mengharapkan badan pengendali bola sepak tempatan, Malaysian Football League (MFL) memuktamadkan status saingan Piala Malaysia dengan segera samada mahu meneruskan atau dibatalkan.

“MFL perlu memutuskan secepat mungkin status saingan itu kerana beberapa pasukan termasuk Terengganu FC sudah merancang barisan pemain musim depan selain ia memberi peluang kepada pemain yang digugurkan mencari pasukan baharu.

“Lagipun kontrak hampir kesemua pemain termasuk tonggak import dan tempatan akan tamat pada 30 November ini. Saya tidak lihat Piala Malaysia dapat diadakan pada Disember ini,” katanya lagi.

Menurutnya juga, skuad Terengganu FC bimbingan Nafuzi Zain masih menjalankan sesi latihan seperti biasa mengikut prosedur operasi standard (SOP) yang disarankan oleh MKN.

Untuk rekod, Terengganu FC sepatutnya bertemu juara Piala Malaysia 2018, Perak samada pada 12 atau 13 november untuk aksi suku akhir setelah berjaya menumpaskan PJ City FC 1-0 di Stadium Sultan Mizan Zainal Abidin (SMAZA) pada pusingan ke-16.


Safawi Mahu Jadi Seperti Tabata Dan Nakajima

Penyerang skuad kebangsaan, Safawi Rasid menjadikan dua bekas pemain Portimonense SC iaitu Bruno Tabata dan Shoya Nakajima sebagai contoh ikutannya untuk beraksi dalam saingan Liga Portugal.

Segala pengalaman yang dimilikinya ketika bersama Johor Darul Ta’zim (JDT), T-Team FC dan skuad kebangsaan akan dicurahkan sepenuhnya agar dapat menyamai tahap permainan yang pernah ditunjukkan oleh kedua-dua pemain tersebut.

Terdahulu, Safawi diperkenalkan secara rasmi oleh pengerusi ahli lembaga pengarah kelab, Rodiney Sampaio dalam satu sidang media di Stadium Portimao, awal pagi tadi waktu Malaysia.

Pemain kelahiran Dungun, Terengganu ini turut diumumkan memakai nombor kegemarannya iaitu 29 – sama seperti yang dipakainya ketika bersama skuad Harimau Selatan.

“Saya akan berikan yang terbaik untuk Portimonense, tak sabar (rasanya) untuk beraksi bersama kelab, saya berharap dapat menyumbang sesuatu,”

“Saya tahu ramai pemain daripada Portimonense pergi ke kelab-kelab besar seperti Tabata, Shoya Nakajima dan saya di sini untuk tunjukkan segala yang saya miliki untuk menjadi sama seperti mereka.” katanya dalam sidang media.

Bruno Tabata merupakan penyerang sayap yang sering beraksi di bahagian kanan sama seperti Safawi Rasid. Bersama Portimonense SC, Tabata berjaya melakukan 118 penampilan dan menjaringkan 8 gol serta 25 bantuan gol. Ketika ini, Tabata merupakan pemain pasukan Sporting CP.

Manakala Shoya Nakajima pula merupakan pemain lincah di bahagian serangan. Digelar sebagai ‘Japanese Magician’ dan bermain ala-ala Lionel Messi, Nakajima mencipta nama bersama Portimonense SC selama hampir dua musim sebelum berhijrah ke kelab gergasi Portugal, FC Porto.

Sementara itu, Safawi turut menjawab soalan yang dikemukakan oleh wartawan Portugal mengenai posisi yang boleh dimainkannya. Katanya, “saya boleh bermain (pelbagai) posisi menyerang tetapi sebagai penyerang utama (kurang sedikit),”

Untuk makluman, Safawi ditandatangani oleh Portimonense SC selama semusim secara pinjaman daripda JDT namun kelab Portugal itu mempunyai pilihan untuk membelinya secara tetap pada penghujung musim.


Bantu Komuniti & Padang Bola Sepak Terjejas Dengan Beli Jersi Ini

Syarikat pengeluar pakaian sukan tempatan, Zush melancarkan jersi rasmi bagi menyokong kempen ‘Support Your Local Padang’ – sebuah inisiatif oleh Brand New Waves Running Club (BNWRC) dengan kerjasama KITAMEN dan Balrz.tv

Jersi ini dijual untuk meraih kutipan derma bagi membantu komuniti bola sepak, pengusaha padang tempatan dan mereka yang terkesan dengan penularan pandemik Covid-19 yang melanda sejak awal tahun ini.

Menurut BNWRC, seratus peratus hasil jualan jersi ini akan disumbangkan kepada komuniti, pengusaha padang dan mereka yang terkesan sebagai sumbangan amal.

Jersi ini berharga RM60 sehelai dan bagi sesiapa yang ingin menyokong usaha murni ini boleh menempah jersi tersebut di laman sesawang Zush iaitu di www.zush.com.my

Setiap pembelian jersi ini akan berpeluang untuk memenangi hadiah cabutan bertuah iaitu permainan video, FIFA21. Pemenang akan dipilih secara rawak pada 2 November 2020 melalui status order.

Untuk makluman lanjut, anda boleh rujuk pautan hantaran BNWRC di laman sosial mereka:


Piala Sumbangsih MHL: Pemain Korea Pastikan Terengganu Hockey Team Pertahankan Kejuaraan

Pemain import dari Republik Korea, Jang Jong-hyun muncul wira buat Terengganu Hockey Team (THT) apabila jaringan akhirnya ke atas Tenaga Nasional Berhad (TNB) memastikan pasukan dari pantai timur itu dapat mempertahankan kejuaraan Piala Sumbangsih Liga Hoki Malaysia (MHL) pada malam tadi.

Perlawanan yang berlangsung di Stadium Hoki Nasional Bukit Jalil itu bermula dengan pendahuluan oleh TNB menerusi Muhammad Azrai Aizad Abu Kamal pada minit ke-13 sebelum THT menyamakan kedudukan menerusi Mohd Fikri Saari pada minit ke-20.

Pada minit ke-32, TNB sekali lagi berhasil mendahului dengan kedudukan 2-1 hasil jaringan Syed Mohamad Syafiq Syed Cholan. Bagaimanapun, pendahuluan itu tidak berkekalan lama apabila Jong-hyun menyamakan kedudukan buat THT selang dua minit kemudian.

Tidak lama kemudian, THT pula mendahului dengan kedudukan 3-2 setelah Shello Silverius berhasil menyempurnakan jaringan pada minit ke-43. Akan tetapi, TNB sekali lagi berjaya mengikat kedudukan menjadi 3-3 menerusi jaringan Muhammad Amirul Amizan Azahar selang enam minit kemudian.

Minit ke-58 menjadi detik yang memastikan kejuaraan Piala Sumbangsih edisi kali ini menjadi milik THT sekali lagi apabila jaringan Jong-hyun berhasil menemui belakang jaring dengan menjadikan kedudukan 4-3 kekal sehingga ke wisel penamat.

Sebagai rekod, Piala Sumbangsih pada tahun lalu turut dimenangi oleh THT dengan menumpaskan TNB. Perlawanan itu dimenangi THT dengan keputusan 3-2 yang berlangsung di venue yang sama.

Featured Image: Malaysian Hockey Confederation


VICTOR Lancar Koleksi Khas Kolaborasi Dengan Pemain No.1 Malaysia – VICTOR x LZJ

Syarikat peralatan sukan yang berpangkalan di Taiwan, VICTOR memperkenalkan dan melancarkan kolaborasi khasnya bersama jaguh badminton Malaysia, Lee Zii Jia, pada hari ini.

Kolaborasi khas ini diberikan nama VICTOR x LZJ ini bertemakan warna kegemaran pemain No.5 dunia ini iaitu hitam dan jingga. Difahamkan, kolaborasi khas ini melibatkan Zii Jia dari perkembangan konsep awal hingga lakaran produk.

Koleksi VICTOR x LZJ ini hadir dalam bentuk tujuh barangan yang merangkumi baju T, beg raket, gelang tangan, tuala sukan, stokin, topi dan botol air.

Bagaimanapun, harga bagi barangan-barangan ini belum didedahkan kepada umum.

Kesemua barangan ini boleh didapati dan dijual di 12 negara iaitu Malaysia, China, Jepun, Taiwan, Thailand, Hong Kong, Singapura, India, Indonesia, Vietnam, Australia dan Kanada.

Untuk makluman semua, VICTOR mengumumkan kerjasamanya bersama Zii Jia pada penghujung Februari lalu selepas meninggalkan badan induk badminton negara, Persatuan Badminton Malaysia (BAM) dan bergerak secara bebas (independent).

Koleksi lengkap kolaborasi VICTOR x LZJ boleh dilihat DI SINI.


Piala Asia B-23: Vietnam Bimbingan Jurulatih Baharu Kekalkan 65% Pemenang Pingat Emas Sukan SEA

Skuad Vietnam bawah 23 tahun (B-23) bimbingan ketua jurulatih baharu, Gong Oh-kyun akan mengharungi kejohanan Piala Asia B-23 yang bermula 1 hingga 19 Jun kelak dengan mempertaruhkan 65% skuad yang memenangi pingat emas Sukan SEA 2021.

Ketua jurulatih baharu mereka ini hadir bagi menggantikan jurulatih kelahiran Korea, Park Hang-seo yang tidak lagi melatih skuad B-23 mereka kerana mahu memfokuskan kepada skuad senior sahaja selepas daripada ini.

Menerusi satu perkongsian oleh badan induk bola sepak negara berkenaan semalam, Coach Oh-kyun mengekalkan 13 pemain yang membawa Vietnam memenangi pingat emas dengan menumpaskan Thailand dalam acara bola sepak lelaki, Ahad lalu.

Manakala, 12 pemain baharu disenaraikan untuk melengkapkan senarai 25 pemain. Penambahan pemain dilakukan di semua posisi yang merangkumi penjaga gol (1 orang), pertahanan (3 orang), pemain tengah (4 orang) serta penyerang (4 orang).

Untuk pengetahuan semua, kesemua 25 pemain Vietnam ini datangnya daripada saingan liga domestik mereka sendiri.

Dalam pengumuman yang sama, Coach Oh-kyun yang juga kelahiran Korea akan membawa skuad ini menjalani latihan pusat di Emiriah Arab Bersatu (UAE). Di sana, mereka dijadualkan turun beraksi dalam satu perlawanan persahabatan menentang skuad UAE B-23 pada 28 Mei.

Baca: Pemain LaLiga, Lee Kang-In Disenaraikan Juara Bertahan Republik Korea

Selepas daripada itu, barulah mereka akan terbang ke Tashkent – ibu negara Uzbekistan – untuk menyertai saingan Kumpulan C, Piala Asia B-23 yang terdiri daripada Republik Korea, Thailand dan Malaysia.

Untuk makluman semua, Vietnam akan memulakan kempen peringkat kumpulan ini dengan menentang Thailand (2 Jun) diikuti dengan Republik Korea (5 Jun) dan akhir sekali Malaysia (8 Jun).

Featured Image: Vietnamese Football & PSSI


Hoki Piala Dunia Remaja 2021: Skuad Kebangsaan Mula Kem Latihan Hujung Ogos Ini

Skuad hoki remaja lelaki kebangsaan akan memulakan kem latihan pusat pada penghujung bulan ini untuk mempersiapkan diri bagi menghadapi kejohanan hoki Piala Dunia Remaja 2021 kelak.

Perkembangan ini dimaklumkan sendiri oleh Timbalan Presiden Konfederasi Hoki Malaysia (MHC), Prof Dato Dr. S. Shamala.

Difahamkan, skuad bimbingan Wallace Tan itu akan menjalani latihan secara gelembung sukan di Majlis Sukan Negara.

“Kita akan bermula latihan secara gelembung sukan bermula hujung bulan ini bagi mengekalkan momentum mereka menjelangnya kejohanan Piala Dunia itu.

“Barisan pemain sudah bersama sejak setahun dahulu apabila mereka sebenarnya dipersiapkan untuk kejohanan hoki Asia namun kini matlamat adalah saingan Piala Dunia pula.

“Saya yakin mereka mampu melakukan kejutan dan mencipta kejayaan pada kejohanan terbabit berdasarkan persediaan rapi yang dilakukan sejak setahun lalu,” katanya seperti dilaporkan oleh Harian Metro.

Untuk makluman, kejohanan hoki ini akan bermula pada 24 November hingga 5 Disember 2021 bertempat di Guwahati, India.

Skuad remaja kebangsaan berjaya mendapatkan slot ke kejohanan tersebut berdasarkan kiraan mata yang dilakukan oleh Persekutuan Hoki Asia (AHF) selepas kejohanan Hoki Piala Remaja Asia dibatalkan.


Kejohanan Dunia BWF: Pearly-Thinaah Kandas, Belum Mampu ‘Pecah Telur’ Menentang Nami-Shida

Beregu wanita No.1 negara, Pearly Tan dan Thinaah Muralitharan masih tidak mempunyai kemampuan untuk menamatkan rekod kekalahannya apabila menentang beregu Jepun, Nami Matsuyama dan Chiharu Shida.

Pertemuan terbaru melibat kedua-dua pasangan ini di Pusingan 16 pada Kejohanan Dunia BWF 2022 menyaksikan Pearly-Thinaah merekodkan satu lagi kekalahan.

Dalam perlawanan tersebut, Pearly-Thinaah yang berada di ranking ke-11 dunia terpaksa akur tumpas di tangan penghuni ranking kelima dunia itu secara “straight set” dengan skor 21-16 dan 21-16 dalam tempoh masa 44 minit permainan.

TotalEnergies BWF World Championships 2022WD – Round of 16          🇯🇵Nami MATSUYAMA🏅21 21 🇯🇵Chiharu SHIDA🏅16 16 🇲🇾Pearly TAN          🇲🇾Muralitharan THINAAH

🕗 in 44 minutes https://t.co/aKr0TOrL9h

— BWFScore (@BWFScore) August 25, 2022

Untuk makluman semua, ini merupakan pertemuan keenam melibatkan Pearly-Thinaah dan Nami-Shida di kesemua kejohanan antarabangsa.

Dengan kekalahan yang dialami Pearly-Thinaah pada hari ini, ia juga menandakan tamatnya kempen mereka di pentas kejohanan dunia pada edisi kali ini.

Sementara itu, Nami-Shida yang dapat meneruskan kemaraan ke peringkat suku akhir akan bertemu salah satu daripada wakil Korea iaitu samada Jeong Na-eun dan Kim Hye-jeong (ranking ke-10) atau Kim So-yeong dan Kong Hee-yong (ranking ke-4).

Featured Image: Badminton Association of Thailand


Kelab Jepun, Vissel Kobe Ikat Seorang Lagi Bekas Pemain Barcelona

Kelab bola sepak yang beraksi dalam saingan J1 League, Vissel Kobe mengumumkan menandatangani seorang lagi bekas pemain FC Barcelona.

Menurut satu makluman menerusi laman sosialnya, pasukan yang sedang menduduki tangga ketiga J1 secara rasminya mengikat penyerang kelahiran Sepanyol berusia 30 tahun, Bojan Krkic.

【完全移籍加入のお知らせ】FW ボージャン クルキッチ選手が完全移籍で加入することに決まりました。#visselkobe are delighted to announce the signing of @BoKrkic!Welcome to Kobe!🙌詳細はこちら▼https://t.co/2HhEpNpjrv#ヴィッセル神戸 pic.twitter.com/rXlXMPvui4

Ini merupakan pemain keempat yang pernah beraksi bersama gergasi Sepanyol diikat oleh Vissel Kobe.

Sebelum ini mereka telah mengikat pemain tengah, Andres Iniesta, pemain tengah bertahan, Sergi Samper (2018) dan pertahanan, Thomas Vermaeleen (2019).

Pengalaman ketiga-tiga bekas pemain Barcelona ini telah memainkan peranan penting dalam membantu Vissel Kobe menjuarai Emperor’s Cup 2019 dan mara ke separuh akhir Liga Juara-Juara AFC 2020.

Untuk makluman semuan, selain daripada beraksi bersama skuad yang terkenal dengan julukan Blaugrana, Bojan pernah beraksi di Liga Itali bersama AS Roma dan AC Milan. Selain itu, dia turut pernah berkelana di England bersama Stoke City.

Kelab terakhir yang disertainya sebelum diintai oleh kelab berpangkalan di negara matahari terbit ini adalah Montreal Impact yang beraksi dalam saingan Major League Soccer (MLS) di Amerika Syarikat.


Valeree Siow Beraksi Dalam Kategori Beregu Campuran & Wanita di Kejohanan Syed Modi 2022

Seperti kita sedia maklum, gandingan baharu beregu campuran negara yang terdiri daripada Chan Peng Soon dan Valeree Siow akan membuat kemunculan pertama di kejohanan Terbuka India 2022  yang akan berlangsung di New Delhi pada minggu hadapan.

Minggu berikutnya, pasangan ini akan turun dalam satu lagi kejohanan yang turut berlangsung di India iaitu Kejohanan Antarabangsa Syed Modi 2022 yang akan bermula pada 18 Januari.

Baca: Peng Soon Digandingkan Bersama Pemain 19 Tahun, Valeree Siow di Terbuka India 2022

Menurut kemaskini dalam ‘M&Q Report’ yang dimuat naik oleh Persekutuan Badminton Dunia (BWF), pemain yang bakal menjengah usia 20 tahun pada Mac nanti bukan sahaja beraksi dalam kategori campuran bersama Peng Soon.

Valeree turut disenaraikan untuk beraksi dalam kategori beregu wanita bersama-sama gandingan yang seusia dengannya, Low Yeen Yuan dalam kejohanan Jelajah Dunia Super 300 yang akan berlangsung di Lucknow kelak.

Untuk makluman semua, ini bakal menjadi penampilan pertama buat Valeree-Low beraksi di pentas Jelajah Dunia BWF Super 300.

Sebagai tambahan, gandingan Valeree-Low berada di ranking ke-111 dunia pada ketika ini. Sepanjang tahun lalu, gandingan ini muncul juara dalam tiga kejohanan iaitu Kejohanan Slovenia, Kejohanan Latvia dan Kejohanan Hellas daripada 8 kejohanan yang disertai.

Featured Image: Badminton Association of Malaysia


BAC 2023: Yew Sin-Ee Yi Atasi Juara Dunia, Tempah Tiket Ke Final

Beregu lelaki No.2 negara, Ong Yew Sin dan Teo Ee Yi mencipta sejarah mara julung kalinya ke perlawanan akhir Kejohanan Badminton Asia (BAC) dalam karier mereka setelah melakar kemenangan ke atas juara Kejohanan Dunia BWF 2021, sebentar tadi.

Pertarungan sengit yang menemukan mereka dengan Takuro Hoki dan Yugo Kobayashi itu berkesudahan dengan Yew Sin-Ee Yi melakar kemenangan secara “straight set” menerusi skor 21-16 dan 26-24 dalam tempoh masa menghampiri satu jam permainan.

SF#MAS🇲🇾 Ong Yew Sin-Teo Ee Yi(8) def. #JPN🇯🇵 Takuro Hoki-Yugo Kobayashi(4)  21-16 26-24

📷 @badmintonphoto  #DemiMalaysia #BadmintonMalaysia pic.twitter.com/29VUkASZwS

— BAM (@BA_Malaysia) April 29, 2023

Untuk makluman semua, ini merupakan kali kedua daripada sembilan pertemuan Yew Sin-Ee Yi berjaya menumpaskan beregu dari negara matahari terbit ini sepanjang beraksi di pentas antarabangsa.

Dengan kemenangan ini, hanya selangkah sahaja lagi yang memisahkan Yew Sin-Ee Yi dengan gelaran ‘Raja Asia’ bagi kategori lelaki, pada edisi kali.

Yew Sin-Ee Yi yang kini menghuni ranking kelapan dunia akan menantikan cabaran samada daripada beregu India, Satwiksairaj Rankireddy dan Chirag Shetty atau gandingan Taiwan, Lee Yang dan Wang Chi-lin dalam perlawanan akhir yang berlangsung pada hari esok.

Featured: Badminton Association of Malaysia


Skuad Hoki Kebangsaan Lakukan Persiapan Untuk Harungi Kejohanan Hoki Piala Asia 2022 di United Kingdom

Setelah dua tahun tanpa sebarang siri jelajah ekoran penularan pandemik Covid-19, skuad hoki senior lelaki kebangsaan akan terbang ke London bagi mengikuti siri Jelajah United Kingdom 2021.

Skuad yang dibimbing oleh Arulselvaraj ini dijadualkan berlepas ke sana pada 19 September dan akan berada di sana bagi tempoh sekitar sebulan iaitu sehingga 22 Oktober.

Perkara ini diumumkan oleh Pengerusi Jawatankuasa Pengurusan Pasukan Kebangsaan, Dato’ Ahmad Najmi menerusi satu kenyataan yang dikeluarkan oleh Malaysian Hockey Confederation (MHC), pada hari ini.

“Sebanyak 10 perlawanan telah diatur buat skuad negara sepanjang keberadaan mereka di sana. Ini termasuk empat perlawanan menentang pasukan kelab dan tujuh perlawanan menentang pasukan kebangsaan seperti Ireland, Wales, dan Perancis,” jelasnya.

Menerusi makluman yang sama, seramai 23 orang pemain melibatkan 3 penjaga gol,  7 pertahanan, lapan pemain tengah dan lima penyerang telah disenaraikan untuk menyertai siri jelajah ini.

Difahamkan siri jelajah ini dijadikan sebagai salah satu siri persediaan skuad negara untuk menghadapi Kejohanan Hoki Piala Asia 2022 yang turut berfungsi sebagai kelayakan Hoki Piala Dunia 2023.


Gerakan Agresif Luqman Hasilkan Gol Pertama Bersama KV Kortrijk

Penyerang muda negara, Luqman Hakim tidak menunggu lama untuk mendaftarkan gol pertama bersama pasukan baharunya, KV Kortrijk.

Luqman berhasil menjaringkan gol pertama bersama skuad bawah 21 tahun ketika pertemuan menentang KRC Gent.

Situasi gol tersebut hadir gerakan Luqman secara agresif memberikan tekanan kepada pertahanan lawan.

Hasil tekanan tersebut, Luqman berhasil merampas bola daripada pertahanan tengah Gent di dalam kotak penalti.

Dia kemudiannya melakukan sedikit larian ke hadapan sebelum melepaskan rembatan menerusi kaki kanannya melepasi penjaga gol lawan.

Gol tersebut memberikan pendahuluan awal, 1-0 kepada KV Kortrijk ke atas KRC Gent.

Bagaimanapun, perlawanan tersebut berakhir dengan keputusan yang mengecewakan apabila skuadnya tewas 4-1 kepada Gent.

Jaringan sulung Luqman boleh ditonton di akaun media sosial KV Kortrijk:

Hakim Luqman scored his first goal on European soil for our U21 (@kvkjeugd) in a 1-4 loss against KRC Gent.Congrats, Hakim!🔴⚪ #WeDoenVoort pic.twitter.com/TARkgNNd4J


Legenda WWE, Undertaker Percaya Khabib Akan ‘U-Turn’ & Kembali Bertarung

Bintang legenda gusti World Wrestling Entertaiment (WWE), The Undertaker percaya Khabib Nurmagomedov akan kembali bertarung di saingan Ultimate Fighting Championship (UFC).

Menurut Undertaker atau nama sebenarnya, Mark William Calaway telah melihat beberapa nama besar dalam dunia UFC sebelum ini telah mengumumkan persaraan kembali bertarung.

Itu reaksi yang diberikan Undertaker mengenai pengumuman persaraan Khabib selepas menewaskan Justin Gaethje di UFC 254, hujung oktober lalu.

“Saya rasa dia (Khabib) akan kembali. Kita sering melihat bila seseorang berkata demikian akhirnya tidak dapat dipercayai.”

“Awak tahu, berapa kali Conor (McGregor) mengumumkan persaraan? Berapa kali Jon Jomes telah umumkan bersara?”

“Selalu begitu, sentiasa ada pertarungan di luar sana dan ramai di luar sana akan mengatakan, saya masih boleh berlawan.” katanya kepada Ariel Helwani.

Baca: Kenali 5 Petarung MMA Muslim Selain Khabib Nurmagomedov

Undertaker percaya pengumuman Khabib tempoh hari kerana terlalu sedih disebabkan kehilangan bapa dan jurulatih kesayangannya, Abdulmanap Nurmagomedov pada julai lalu.

Selain itu, Khabib juga mahu mengotakan janji kepada ibunya di mana perlawanan menentang Justin itu adalah yang terakhir dalam kariernya.

Pengumuman tersebut mengejutkan bukan sahaja peminat seni bela diri (MMA) malahan seluruh dunia lebih-lebih lagi setelah dia berjaya melebarkan rekod kepada 29 pertarungan tanpa kalah.

Featured Image: UFC & Undertaker


Ranking BWF: Juara Terbuka AS Hampiri Kelompok 45 Dunia

Gandingan semula Goh Sze Fei dan Nur Izzuddin mencatatkan peningkatan ketara dalam kedudukan ranking dunia susulan kejayaan menjuarai saingan Terbuka Amerika Syarikat (AS).

Kejuaraan itu hasil daripada Sze Fei-Izzuddin mencatatkan kemenangan ke atas beregu Chinese Taipei, Lee Fang-chih dan Lee Fang-jen secara “straight set” dengan skor 21-9 dan 21-10 dalam perlawanan akhir, pagi semalam waktu Malaysia.

Kemaskini oleh Persekutuan Badminton Dunia (BWF) pada hari ini memperlihatkan gandingan pemain berusia 25 tahun masing-masing itu melonjak sebanyak tujuh anak tangga sekaligus meletakkan mereka di ranking ke-46 dunia berbanding ke-53 pada minggu lalu.

Untuk makluman semua, kemenangan dalam kejohanan Jelajah Dunia BWF Super 300 terbabit memberikan mereka 7,000 mata dan secara keseluruhannya Sze Fei-Izzuddin memiliki 27,500 mata.

Sementara itu, kemaskini pada hari ini juga memperlihatkan beregu lelaki No.1 tanah air, Aaron Chia dan Soh Wooi Yik kekal di tangga keempat dunia.

Selain itu, Ong Yew Sin dan Teo Ee Yi selaku beregu No.2 tanah air turut sama tidak berganjak daripada kedudukan keenam dunia.

Bagaimanapun, lain pula perkembangannya melibatkan gandingan No.3 negara iaitu Man Wei Chong dan Tee Kai Wun apabila mencatatkan penuruanan satu anak tangga sekaligus berada di tangga ke-24 dunia.

Featured Image: Badminton Association of Malaysia


Kedah Berpisah Dengan Aidil, Lantik Victor Andrag Sebagai Ketua Jurulatih Sementara

Skuad berpangkalan di utara semenanjung tanah air, Kedah Darul Aman FC (Kedah) mengumumkan berpisah dengan ketua jurulatihnya, Aidil Sharin Sahak pada hari ini.

Pengumuman itu hadir selepas skuad berjulukan Sang Kenari ini menamatkan saingan Liga Super di tangga kelapan termasuk rekod buruk tewas dalam lima perlawanan terakhir yang berlangsung sepanjang Oktober.

“KDA FC merakamkan setinggi-tinggi penghargaan dan terima kasih atas segala sumbangan khidmat Aidil Sharin Sahak bersama pasukan Kedah sepanjang 4 tahun di bumi jelapang padi dengan meninggalkan legasi dan rekod,”

“Pasukan bola sepak Kedah muncul Juara Piala FA 2019, Naib Juara Liga Super pada musim 2020 dan 2021, layak ke peringkat Separuh Akhir Zon Asean Piala AFC 2022,”

LEGASI AIDIL SHARIN SAHAK SEBAHAGIAN SEJARAH BOLASEPAK HIJAU KUNING

🏆Juara Piala FA 2019🥈Naib Juara Liga Super pada musim 2020 dan 2021📈Layak ke peringkat Separuh Akhir Zon Asean Piala AFC 2022🎫 Kedah layak 3 tahun berturut-turut ke pentas AFC pic.twitter.com/LBkT5tuutF

— KEDAH DARUL AMAN FC (@kda_fc) October 17, 2022

“Termasuklah kejayaan membawa Kedah 3 tahun berturut-turut ke pentas Asia dengan layak ke perlawanan Play-Off Liga Juara-Juara AFC 2020 dan ke saingan Piala AFC pada tahun 2021 dan 2022.” tulis kenyataan rasmi kelab menerusi pelbagai platform laman sosialnya.

Bagi mengisi kekosongan ini, Ketua Pegawai Eksekutifnya, Khamal Idris Ali mengumumkan penolong jurulatih, Victor Andrag merangkap bekas ahli skuad legenda pasukan Kedah “double treble” diangkat menjadi ketua jurulatih sementara (interim).

Untuk makluman semua, Victor akan memulakan tugas pertamanya bertemu Negeri Sembilan pada peringkat Pusingan 16 Piala Malaysia pada 25 atau 26 Oktober kelak di Stadium Darul Aman, Alor Setar.

Featured Image: Kedah Darul Aman FC


Pasukan Malaysia Ganti Jepun Di Kejohanan Hoki Piala Dunia Remaja Wanita

Skuad hoki wanita remaja kebangsaan bakal beraksi di Kejohanan Hoki Piala Dunia Remaja Wanita 2022 yang akan berlangsung di Potchefstroom, Afrika Selatan bermula 1-12 April kelak.

Pasukan remaja wanita mendapat slot untuk menyertai kejohanan terbabit bagi menggantikan pasukan remaja wanita Jepun yang menarik diri.

Menurut satu makluman, Konfederasi Hoki Malaysia (MHC) telah dihubungi oleh Persekutuan Hoki Antarabangsa (FIH) pada petang semalam untuk ditawarkan slot tersebut.

Difahamkan, Malaysia dipilih untuk mengisi slot tersebut berdasarkan merit kerana menduduki tempat kelima asia dan Presiden MHC, Dato’ Sri Subahan Kamal berbesar hati dengan tawaran oleh FIH itu dan mengambil peluang itu untuk menghantar skuad negara.

Untuk pengetahuan semua, ini bakal menjadi debut pasukan wanita remaja negara beraksi di pentas Kejohanan Hoki Piala Dunia Wanita Remaja.

Untuk edisi yang kesembilan ini, ia akan disertai Belanda, England, Argentina, Jerman, India, Korea, Ireland, Kanada, Amerika Syarikat, Afrika Selatan, Rusia, Wales, Uruguay, Ukraine dan Zimbabwe.


Trofi Piala AFF Singgah Di Empire Shopping Gallery Pada 22 Oktober

Trofi kejohanan bola sepak terulung di rantau asia tenggara, Piala AFF akan dibawa untuk dipertontonkan kepada khalayak ramai di Empire Shopping Gallery, Subang Jaya pada 22 Oktober nanti.

Kehadiran trofi yang pernah dijulang skuad Harimau Malaya pada tahun 2010 ini merupakan sebahagian daripada program anjuran Persekutuan Bola Sepak ASEAN (AFF) iaitu Jelajah Trofi Piala AFF Mitsubishi 2022.

Kehadiran trofi ini pada hari terbabit aku turut diserikan dengan pelbagai program seperti kuiz, persembahan tarian, persembahan bola sepak gaya bebas (freestyle), temu bual bersama legenda Harimau Malaya dan akhir sekali, sesi bergambar bersama trofi kepada orang ramai.

Berdasarkan kepada foto promosi jelajah ini, tiga legenda Harimau Malaya yang akan menyerikan program ini ialah Norshahrul Idlan Talaha, Mahali Jasuli dan Shahrom Kalam.

Program ini akan bermula pada jam 11 pagi dan tamat pada jam 5 petang. Manakala acara kemuncaknya akan bermula pada jam 2 petang.

Untuk makluman, AFF mengumumkan Jelajah Trofi Piala AFF Mitsubishi Electric 2022 ini pada September lalu dengan Thailand (24 September) menjadi destinasi pertama dan diikuti oleh Singapura (15 Oktober).